Errepasoa – 28 orrialdea – Tropela.eus bloga\nCategory Archives: Errepasoa\n#230 Tropela.eus podcastak: 2017ko Espainiako Vuelta errepasoak – 19. etapa\nIban (@piban) arduratu da 2017ko Espainiako Vueltako 19. etaparen mini podcast hau grabatzeaz. Bertan nola ihesaldiko tropeltxoko esprintean azkarrena De Gendt (LTS) izan den kontatzen digu. Faboritoen artean mugimendua Contadorrek (TFS) egin duela ere kontatzen digu, baina azken kilometroetan neutralizatua izan dela era bai. Froomek (SKY) jarraitzen du lider.\nPosted byTropela Elkartea 2017/09/08 2017/11/24 Posted inErrepasoa,Espainiako Vuelta,PodcastakEtiketak: Contador,De Gendt,Froome,ihesaldia,podcastUtzi iruzkina #230 Tropela.eus podcastak: 2017ko Espainiako Vuelta errepasoak – 19. etapa bidalketan\n#229 Tropela.eus podcastak: 2017ko Espainiako Vuelta errepasoak – 18. etapa\nEgoitz (@elizaso) arduratu da 2017ko Espainiako Vueltako 18. etaparen mini podcast hau grabatzeaz. Bertan nola gaurkoan ihesaldiak behar besteko abantaila lortu duela kontatzen digu etapa garaipena lortzeko. Armée (LTS) izan da nagusi etapa garaipenaren lehian, baina faboritoen artean izan da mugimenduak. Froomek (SKY) jarraitzen du lider.\nPosted byTropela Elkartea 2017/09/07 2017/11/24 Posted inErrepasoa,Espainiako Vuelta,Iritzia,PodcastakEtiketak: Armée,Aru,Froome,ihesaldia,podcastUtzi iruzkina #229 Tropela.eus podcastak: 2017ko Espainiako Vuelta errepasoak – 18. etapa bidalketan\n#228 Tropela.eus podcastak: 2017ko Espainiako Vuelta errepasoak – 17. etapa\nIban (@piban) arduratu da 2017ko Espainiako Vueltako 17. etaparen mini podcast hau grabatzeaz. Bertan nola Deniflek (ABS) ihesaldiko indartsuena izateaz gain atzetik zetozen oilarrei eusteko gai izan dela kontatzen digu etapa garaipena lortuz. Froomek (SKY) lidergoari eusten dio baina gaur sufritzea tokatu zaio.\nPosted byTropela Elkartea 2017/09/06 2017/11/24 Posted inErrepasoa,Espainiako Vuelta,PodcastakEtiketak: Denifl,Froome,ihesaldia,liderrak,podcastUtzi iruzkina #228 Tropela.eus podcastak: 2017ko Espainiako Vuelta errepasoak – 17. etapa bidalketan\n#227 Tropela.eus podcastak: 2017ko Espainiako Vuelta errepasoak – 16. etapa\nIban (@piban) arduratu da 2017ko Espainiako Vueltako 16. etaparen mini podcast hau grabatzeaz. Vueltako bakarkako erlojupeko luzea nola joan den kontatzen digu eta bertan Froomek (SKY) nagusitasuna erakutsita etapa garaipena lortu duela. Horrenbestez lidergoa sendotu du. Sorpresa moduan Kelderman (SUN) podiumeko postuetara indartsu sartu dela gogorarazten digu.\nPosted byTropela Elkartea 2017/09/05 2017/11/24 Posted inErrepasoa,Espainiako Vuelta,PodcastakEtiketak: erlojupekoa,Froome,KeldermanUtzi iruzkina #227 Tropela.eus podcastak: 2017ko Espainiako Vuelta errepasoak – 16. etapa bidalketan\n#226 Tropela.eus podcastak: 2017ko Espainiako Vuelta errepasoak – 15. etapa\nIban (@piban) arduratu da 2017ko Espainiako Vueltako 15. etaparen inguruko mini podcast hau grabatzeaz. Bertan Ibanek atseden egun aurreko etapa garrantzitsuan ihesaldiak protagonismoa izan badu ere, faboritoen tropeletik aurrera eginda Lopezek (AST) etapa garaipena lortu duela kontatzen digu. Faboritoen artean mugimenduak izan badira ere, Froomek (SKY) lider jarraitzen du. Bihar atseden eguna.\nPosted byTropela Elkartea 2017/09/03 2017/11/24 Posted inErrepasoa,Espainiako Vuelta,PodcastakEtiketak: faboritoak,Froome,Miguel Angel Lopez,podcastUtzi iruzkina #226 Tropela.eus podcastak: 2017ko Espainiako Vuelta errepasoak – 15. etapa bidalketan\nNewer posts 1 … 26 27 28 29 30 … 70 Bidalketa zaharragoak


mehatxati / mehatxatzaile\nmehatxatu (orobat mehatsatu g.er.), mehatxa, mehatxatzen 1 du ad norbaiti, hitzez edo keinuz, eta beldurtzeko asmoz, kalte egin nahi zaiogula adierazi, bereziki baldintza jakin bat gertatzen bada.\nDenok gaude mehatxatuak, ez europarrak bakarrik. Berria - Kultura 2004-04-18\nHorra zergatik [...] III. Errepublikak bere prefetak xaxatu zituen apezak mehatxatzera Flandrian eta Bretainian, ez baldin bazuten beren katiximetan eta predikuetan frantses soila erabiltzen. Piarres Xarriton «De re publica edo politikaz» - 115. orr.\nPoliziak mehatxatu egiten ditu herritarrak euren alaben heriotzaren inguruan ikertzeko ahaleginak geldiarazteko. Berria - Gaiak 2004-02-15\nAlabaina, herrian hori gehiago zabal ez dadin, mehatxatu egingo ditugu, gaurdanik Jesusen izena inori aipa ez diezaioten. Elizen arteko biblia Eg 4,17\nSegurtamen hori gabe, ez direla berriz lanean hasiko mehatxatu zuten. Berria - Ekonomia 2004-02-14\nKalean labanarekin mehatxatzen gaituen edozein gaizkilerena baino egiazkoa den heriotz promesa. Pako Aristi «Gauza txikien liburua» - 127. orr.\nBiziki haserretu zen Balak Balaamekin eta, ukabilez mehatxatuz, esan zion: -etsaiak madarikatzeko deitu, eta hiru bider bedeinkatu dituzu! Elizen arteko biblia Zen 24,10\n2 (objektua esaldi bat delarik)\n-Kasu zer ari haizen -mehatxatu zuen Monduteguyk-. Elena Touyarou «Hautsi da katea» - Toti Mtz. de Lecea - 191. orr.\n-Jan oraintxe bertan, bestela...! -mehatxatu ninduen, aulkitik altxatuta. Joan Mari Irigoien «Odolean neraman» - 15. orr.\n-Onean bota ezazu, bestela nik bortxaz botako dut -mehatxatu zuen erregeak. Patxi Zubizarreta «Mila gau eta bat gehiago» - Anonimoa - 244. orr.\n3 (objektua perpaus konpletibo bat dela)\nSenarrak etxetik bota egingo zuela mehatxatu zuen. Gotzon Garate «India harrigarria» - 77. orr.\nUili esaten nion gelditzeko, isiltzeko, jo egingo nuela mehatxatzen nuen, baina hark jarraitu egiten zuen. Juan Kruz Igerabide «Txoria» - Oh Jung-hi - 111. orr.\nIsildu behar ukan zuen, hura ere preso altxatuko zutela mehatxatu baitzuten. Elena Touyarou «Hautsi da katea» - Toti Mtz. de Lecea - 277. orr.\nBerak orduan sardearekin mehatxatu ninduen: halakorik ostera esanez gero independentziaren aldeko mugimenduaren simaur fronteak lehen martiria izango zuela. Bernardo Atxaga «Soinujolearen semea» - 408. orr.\nDorrera deitu zuten bietan, eta mehatxatu urkatuko zutela berriz hasten bazen. Marzel Etxehandi «Alemaniara deportatua» - Grégoire Joannateguy - 94. orr.\nSindikatuek mehatxatu zuten ez zutela espedienterik negoziatuko, aurretik ez bazen lan hitzarmena adosten. Berria - Ekonomia 2004-05-13\n4 arriskugarria gertatu zerbaitentzat edo norbaitentzat.\nZein da bada mehatxatzen zaituen arrisku hertsagarri hori? Jon Muñoz «Harreman arriskutsuak» - Choderlos de Laclos - 293. orr.\nLucy garailea, mehatxatzen zuen esklabotzatik aske orain, soineko zuri-gorri koadroduna, oinetako beltz bernizatuak eta galtzerdi zuri parpailadunak jantzita agertu da mahaira. Oskar Arana «Brooklyngo erokeriak» - Paul Auster - 203. orr.\nGerra ministerioan arrazoi franko zuten Omsk ordurako arras mehatxatuta egongo zela uste izateko. Karlos Zabala «Mikel Strogoff» - Jules Verne - 48. orr.\nGure mundua eritasunek mehatxatua da, eta mehatxu horren pean osasuna negozio bihurtu da egun. Pello Salaburu «XX. mendearen argi-itzalak» - 139. orr.\nEztanda bakoitzak, mehatxatu ez baina gogortu egiten gaituela iruditzen zait, hemendik aurrera. Josu Zabaleta «Gerrako pilotu» - Antoine Saint-Exupéry - 137. orr.\nTrichetek onartu zuen erregaiaren garestitzeak BPGren hazkuntza mehatxatu dezakeela. Berria - Ekonomia 2004-09-03\nAintzira bateko bizi-aniztasuna mehatxatuta dago bertan eraikiko den urbanizazio baten ondorioz. Berria - Kultura 2006-02-04\nDesertuak, lakuak eta itsasoak dira gehien mehatxatutako eremuak. Berria - Gaiak 2004-02-10\nAdiskide mehatxatuen askatasuna defendatzeko. Ibar mehatxatu batean bizi izan dira. Berria - Kultura 2004-02-12\nAskatasun mehatxatuaren ideia. Balizko gero mehatxatuaren iragarleak. Itxaro Borda «%100 basque» - 23. orr.\n007 agentea edo estralurtarrak ez dira inoiz hain bakartia, intimoa eta larrutua daukadan bihotz antzeko galaxia mehatxatu honen salbatzera etorriko. Itxaro Borda «%100 basque» - 217. orr.\niraindu eta mehatxatu (5); labana batekin mehatxatu (3); mehatxatu eta iraindu (6); pistolarekin mehatxatu (3)\nmehatxatuak babesteko (3)\nmehatxatuen segurtasuna (3)\netak mehatxatutako pertsonen (4); mehatxatutako pertsona (4); mehatxatutako pertsonei (4); mehatxatutako pertsonen (9)\nmehatxatzea leporatuta (3)\nemaztea mehatxatzeagatik (5); jo eta mehatxatzeagatik (3); laban batekin mehatxatzeagatik (3); labanarekin mehatxatzeagatik (4)\negonkortasuna mehatxatzen (4)


Olatu Talka 2017 : Zazpi aldizkaria\nMai, 2017 Donostia Kultura, Olatu Talka, festival, urbano, musica, marecadillos\nUdaletxeko terrazan, maiatzaren 19an, 20:00etan.\nInaugurazio ekitaldian musika eta belaunaldi arteko elkarbizitza izango dira ardatz. Alde batetik, Musikagelako 12 bandak eta bakarlarik, beraiek sortutako lau pieza eskainiko dituzte eta haiekin, Donostialdeko hainbat abesbatzetako 400 bat abeslari eta Francisco Escudero Kontserbatorioko Big Banda ariko dira. Talde horien lau abestiez gain, Itoitzen Lau Teilatu ere abestuko dute.\nMusikak leku garrantzitsua izango du eta hiriko hainbat puntutan eta kaleetan agertokiak jarriko dira. Agertoki horietan ariko dira izen eman duten musikariak. Gutxi gorabehera 60 kontzertu izango dira hirian.\nOngi etorri: munduko festen topaketa\nTeresa de Calcuta plaza, maiatzaren 20an, arratsaldez\nDonostiako 5 eskolatan (Aitor, Intxaurrondo, Zuhaizti, Maria Reina eta Intxaurrondo Hegoa) lantzen ari diren aniztasunaren inguruko proiektua abiapuntutzat hartuz, Olatu Talkaren programa barruan sartu dute amaiera festa. Festa hori Euskal Herriko eta munduko hainbat lekutako festak elkartzeko ekitaldia izango da, Donostiako hiritarren aniztasuna, bizitza eta festak ezagutaraziz. Saharako haima, Ukraniako festak, Brasilgo sanba soinua, Ghanako perkusioa, Frantziako pazko arraultzak, etab.\nKatalunia Plaza, maiatzaren 20an, egun osoan\nZientzia kalera ateratzeko ekimena da Urbanzientzia, aurten ere Katalunia plazan egingo da, eta gainera, ezaugarri bereizi bat izango du: Aranzadi Zientzia Elkarteak 70. urteurrena du. Hori dela eta, Arantzadikoek elefante baten hezurdura Zurriola hondartzan lurperatuko dute, herritarrek, paleontologoek gidatutako lantegi batean, hau agerian utzi, piezak sailkatu eta elefantearen hezurdura berriro muntatzeko aukera izango dute.\nGainera, Teknahiren zuzendaritzapean, dibulgazio zientifikoaren inguruan hainbat hitzaldi, laborategi, esperimentu eta erakusketa izango dira Grosen egun osoan. Horretaz gain, tailer interesgarriak izango dira: 3D boligrafoak... eta gauez, Astronomia eta Light Painting lantegiak.\nKontxako arkupeak, maiatzaren 19an eta 20an, 18:00-00:00\nBerrerabilera merkatua, Sagastieder plaza, maiatzaren 20an, 10:00-14:00\nAurten merkatuek inoiz baino leku garrantzitsuagoa izango dute Olatu Talkan.\nAlde batetik, Kontxa Gaumarket egingo da berriro, baina gau bakarrean egin beharrean bi gautan egingo da, maiatzaren 19an eta 20an. Egun bakoitzean 38 bat postu ezberdin jarriko dira, eta hauek egunero aldatuko direnez, bi merkatu ezberdin bezala izango dira.\nIntxaurrondoko Sagastieder plazan beste merkatu bat jarriko da, maiatzaren 20an, goizez. Merkatu honen ardatza berrerabilera izango da, gauzei beste aukera bat ematearen filosofiarekin bat eginez, Emaus fundazioak parte hartuko du. Nagusiki lau ardatz izango ditu:\nBigarren eskuko merkatua: Intxaurdi Auzo Elkarteak bultzatuta, bigarren eskuko gauzen merkatua izango da.\nDonostitruk: Donostitruk ekimeneko hainbat postu izango dira, aurtengo maiatzeko saioa Olatu Talka jaialdiaren barruan sartuz.\nElkartasun Liburu Azoka: Gizartean egoera okerrenean daudenei laguntzeko Kaleko Elkartasun eta Kultur Elkarteak erabilitako liburuen azoka jarriko du Sagastieder Plazan.\nBerrerabilera merkatua: Berrerabilitako materialekin artea edo bestelako produktuak sortzen dituztenentzako azoka izango da.\nOlatu Talka kultur jaialdia Donostia 2016 Europako Kultur Hiriburutza proiektua bultzatzeko jaio zen 2010ean; behin Kultur Hiriburutza bukatuta, Olatu Talkak bere ibilbidea jarraitzen du, orain arteko helburu berei loturik eta hiria egin leloari jarraituz.


Hamaika ekimen dituen Errenteriako 3. Energia Astea larunbatean hasiko da ‘Piztu energia ekoaktiboa!’ lelopean | Herribizia\nHamaika ekimen dituen Errenteriako 3. Energia Astea larunbatean hasiko da ‘Piztu energia ekoaktiboa!’ lelopean\nIngurumena 2019-06-12 | 0\n2019ko Europako Energia Iraunkorraren astearekin bat eginez, ekainaren 15etik 20ra Errenteriako III. Energia Astea antolatu du Udalak. Aste honen helburua gizartea sentsibilizatzea izango da, modu horretan, herritarrek beren kabuz, egunerokotasunean, energia erabilera egokiaren alde jardun ahal izateko eta ingurumen kontzientzia handiagotzeko. 2020 urterako errenteriarrok 2007an baino %20,16 CO2 gas isuri gutxiago isurtzeko helburua jarria dugu, Errenteriako Energia Iraunkorrerako Ekintza Planaren baitan. Beraz, erronka horren aurrean, pausuak emateko interesgarriak izango diren jarduerak antolatu dituzte: hitzaldiak, jardunaldi bat eta Energia Azoka.\nEguzki plaka fotovoltaikoen bidez auto-kontsumoa bideragarria zela frogatu zen pasa den urtean, nahiz eta legediak ez laguntzarik eman. Aurtengoan, arautegi aldetik izandako aldaketak ezagutzeko aukera egongo da, autokontsumoari bultzada handia emango diotenak hain zuzen ere.\nEkainaren 20rako antolatutako “TOKIKO ENERGIA KOMUNITATEAK BULTZATZEKO” jardunaldiak nabarmendu behar dira: goizeko jardunaldi bat antolatu dute administrazio publikoko langileentzat eta enpresentzat, eta arratsaldeko jardunaldia herritarrentzat.\n2019ko martxoan, Energia Dibertsifikatzeko eta Aurrezteko Institutuak (IDAE) Tokiko Energia Komunitateak bultzatzeko bitartekoak garatzeko gida argitaratu zuen.\nEnergia Komunitateek gizartean sor dezaketen interesa kontuan hartuta, “TOKIKO ENERGIA KOMUNITATEAK BULTZATZEA” goizeko jardunaldia antolatu du Errenteriako Udalak. Gidaliburua egin dutenak izango dira hizlari, eta IDAEko Eskariaren Gestioa eta Berriztagarriak Sarean Integratzeko departamentuko buru den Luis Garcíak ere parte hartuko du goizeko saioan, eta Societat Orgànica-ko kideek arratsaldeko saioan. Bestalde, Irabazi asmorik gabeko tokiko kooperatibismotik sustatutako proiektuak ezagutuko ditugu, Energia Gara eta Goienerren eskutik.\nEnergia astearen egun nagusia ekainaren 15a izango da, larunbata: Zumardian energia azoka ospatuko da egun horretan. Bertan energia berriztagarri eta energia eraginkortasunaren ingurukoen berri izango da Usurbilgo Lanbide Eskolaren eskutik. Lehen eskutik, plaka fotovoltaikoen bidezko autokontsumo instalazioak jartzeko laguntza teknikoa jasotzeko aukera egongo da, enpresa hornitzaileen zuzeneko parte hartzearekin. Bestalde, hiru ergometrorekin Touring K.E., Oiarso S.K.T, Ereintza Eskubaloia, Club Atlético Renteria eta Hibaikako infantil eta kadete mailako neska mutilek energia gehiago nork ekoiztu erronka egingo dute, 2400 metroko serieak eginez.\nEnergia azoka horretan etorkizuneko ibilgailuen erakusketak bere txokoa izango du; 6 kotxe markek 11 ibilgailu elektriko, hibrido eta GLPkoak ekarriko dituzte, Bertan, ibilgailu saltzaileekin zalantzak argitzeko aukera egongo da, bai eta 5 ibilgailu gidatu eta probatzeko aukera ere.\nHorretaz gain, Gipuzkoa Foru Aldundiak “Argitu” tailerrak antolatu ditu. Etxeetan energia aurreztu daitekeela irakatsiko dute, bai eta etxebizitzen birgaitze eraginkorra nola egin ere.\nBeraz, aste horretako ekitaldietan parte hartzeko gonbitea luzatu du Udalak, etorkizuna eraikitzeko energia izan dezagun! PIZTU ENERGIA EKOAKTIBOA!\nInformazio gehiago: https://herribizia.errenteria.eus/energia/\nXenpelar Tailerren erakusketa gaur zabalduko da Merkatuzarren\nSan Marko gotorlekua berriro zabalik\niraila 26 / 11:00 - 14:00\nurria 3 / 19:00 - 19:00


Objektuetara Bideratutako Programazioaren Onurak – Basqueware\nPosted on 30 ekaina, 2020 14 uztaila, 2020 by Bego Espiga Larrea\tPosted in OBP,Programazioa\nOBPan onuragarritasun hauek aurki ditzakegu:\nArazo konplexuei aurregiteko erraztasun handiagoa:\nNaturaltasuna: domeinu bat klasetan/objektuetan banatzen duten analisisa eta diseinua bat datoz errealitatearekin\nmodularitatea: klaseen definizioari esker, objektuak autoedukiak dira eta modu argian definitzen dute beste objektu batzuekin komunikatzeko modua.\nSegurtasuna: OBPk, kapsulazioaren bidez, atributu eta metodoetarako sarbidea kontrolatzeko aukera ematen du. Horrela, atributuen trinkotasuna handiagoa da, zuzenean haietara sartzea sahiestu baitaiteke. Era berean, klase batean, lan konplexu bat egiten duen metodo bat metodo osagarri errazagoetan banatuta egon daiteke, eta metodo horiek ez dituzte beste objektu batzuek atzitu behar, ez eta klaseko programatzaile ez den norbaitek ezagutu ere.\nBerrerabiltzea: ongi diseinatutako klaseak beste sistema batzuen oinarri gisa erabil daitezke. Berrerabiltzea errazteko, OBPk herentzia izeneko mekanismo bat definitu du nagusiki. Herentziak bi gauza onartzen ditu nagusiki:\nLehendik dagoen klase batetik abiatuta beste klase bat sortzea, berrerabilitako klasearen funtzionalitateak zabalduz eraginik gabe.\nFuntzionalki osatu gabeko klaseak argi definitzea eta erabiltzea, baina, problema definitzen laguntzen dute.\nEskalagarritasuna: herentziari esker, esfortzua ez da esponentzialki handitzen proiektuaren tamaina eta konplexutasunarekin, ezta zehaztapenen aldaketarekin ere.\nUlermena: kodearen irakurgarritasuna hobetzen du. Mota bateko datuak eta prozedurak kapsulatuta daudenez,objektuak modu independentean garatu eta froga daitezke. Era berean, objektu bat aztertzean, haren klasea probatzen ari da.


Altxorraren bila - - Tolosaldeko ataria\nImanol Artola Arretxe 'Felix' 2019-05-12 06:57\nDiotenez, pentsatzea multzokatzea omen da. Zuhaitz bat, zuhaitz bat, zuhaitz bat… pentsatzen duenak hiru zuhaitz esan lezake. Eta alboan lorea baldin badago, lorea eta zuhaitza bereizi.\nNaturala da, baina, horrek ni eta bestea bereiztea dakar; gu eta besteak. Eta hor, multzo bat bestea baino gehiagotzat hartzeko joera dago: oinez dabiltzanak gurpildun aulkikoak baino, argalak lodiak baino, azkarrak motelak baino…\nEguneroko milaka hartu-emanetan, batzuetan bestea gehiago dela sentitzeko joera dugu; gutxiago besteetan. Hartu-eman hori ez dugu berdinetik berdinera ikusten. Batzuetan, gehiago ematen OMEN dugu; hartu, besteetan.\nTxikitatik berezia izan naiz. Ez dut talde askotan nire espazioa aurkitu. Horrek, ez dudala ezer ematekorik pentsatzera eraman nau* ; talde askotatik urrundu; eta mila mobidatan sartzera behartu. Baina, benetan zintzotasun ariketa bat eginez: besteei demostratzeko gehiago egin dut, neure buruari baino.\nEuskaldunak, emakumeak… gutxiagotuak gara, eta hori politikoa dela salatu behar da! Eraikia. Baina, aldi berean: zergatik nahi dut besteek onar nazaten?\nZergatik behar dut gazteleraz hobeto egiten duen bat euskaraz hastea, ni berarekin euskaraz hasteko (eta ez alderantziz)? Zergatik behar dut gelakideek, futbolean taldeak egiterakoan, ni azkenerako ez uztea (berdin-berdin jokatuko dudanean)? Zergatik behar dut…? Nire dohainen jakitun ez naizelako? Nik neure buruari baloratzen ez diodana, besteek nigan baloratzea nahi dut .\nEz al da errazagoa norbera aldatzea, besteak aldaraztea baino? Azken hiru urteak besteak aldarazten pasatu ditut, jakin gabe, benetan, arazoaren irtenbidea** nire baitatik hasten dela. Barka iezadazue!\nGutxiagotu orori, zuen altxorraren bila hasteko gomendatzen dizuet. Txikitan bezain liluragarria da jolasa. Eta, behin zure altxorra aurkituta, beste batzuek ere ikusten dutela jabetzen zara.***\n* Zerbait ezberdina dudala emateko pentsatu beharrean.\n** Irtenbidea nire baitan egoteak ez du esan nahi arazoa nire baitan hasi denik. Normalean botere-harreman baten ondorio izan da. Baina, errekaren iturburura joatea baino, errazagoa da nire etxeko uraren giltza ixtea. Eta horrek, gutxiagotasun guztietarako balio du, iturburu guztietarako.\n*** Hori bai, txikitan bezala, bilaketa zuk egin behar duzu. Baina bidean ez galtzeko, hobe bakarrik ez abiatzea.


kritiken hemeroteka » Bizitzaren kanta\n« Eskuetan mapak | Ibai estali bat »\nBizitzaren kanta Felipe Juaristi / El Diario Vasco, 2008-02-08\nIzenburua bera izan daiteke tronpagarri. Poesiaren trikimailuak ezagun ez dituenak pentsa dezake liburu hau teologia-tratatua izan daitekeela, ontsa hiltzeko bidea bezain erakargarria. Poesiaren berririk ez duenak, munduaren gehiengoa, gutxi gorabehera, ehizarako esku-liburua dela sinets dezake, Jainkoa harrapatu, sarean sartu eta gordetzeko. Rilkek zioenez, Jainkoa aldameneko gelan zegoen ezkutatuta. Baina ez zitzaion aski atea jo edo bera irekitzea Jainkoa azal zedin. Rilkek ez zuen ulertu edo ez zuen ulertu nahi, beste kontua da, gizakiak ikasi behar duela Jainkorik ez balego bezala bizitzen. Jainkoa ez dela esatea ausarkeria iruditzen zait, jakin beharko baikenuke horretarako Jainkoa zer den. Ez dakigunez, hobe gure ezjakintasunaren baitan bizi. Jainkoaren izatearen froga da, izan ere, ez dakigula noiz eta non hilko garen. Hala zioen Brodskyk. Ez dakit, Jainkoa gizakiak harrapatzeko tranpa izan da, bada, edo izan daiteke hemendik aurrera.\nNik bizitzaren aldeko aldarri xumea aditu dut liburuan. Lehen poematik hasita: “Beste kantu bat Auschwitz dela ere”. Adornoren hitzak ekartzen ditu gogora: zertarako poesia Auschwitz eta gero? Metafora bilakatu zaigun tokia da eta irudimenaren kateari jarraiturik, gure mundu, gure bizitoki hau Auschwitz txiki askoz osaturik dagoela esan daiteke. “Ez nazatela bila borreroen azokan”, dio poetak, eta egiaren usaina dario esandakoari. Bide luzea da bizitza, baina bera da opari eta eskaintza.\nHiru zatitan dago liburua banatuta, eta hiru zatiek zirkulua dute osatzen. Egiturak berak adierazten du denboraren nondik norakoa. Ez da lineala, kristau erlijioek marraztu duten denboraren lerro-aldia bezala. Beste zerbait, naturaren araberakoa da: jaio eta hil, berriro jaio eta berriro hil. Betiereko itzulia edo itzuli nahi ez duen joan betierekoa. Ez da harritzekoa, beraz, greziar klasikoen mitoetara jotzea, haiengandik jasotako irudimena, Sisiforen harria bailitzan, astintzea. Orfeo, Euridice, Akteon (Oteizaren beste izena) goraipatzen dira, oroimenaren lanbroetatik gaurko festara ekarriz. Mitoek, ordea, errealitatea dute ezkutatzen eta ihesbidea eskaintzen bere garaiak, bizitzaren zirrikituetatik, ihes egiten dionari.


Dantzarik oparoena — dantzan.eus\nHemen zaude: Hasiera › Hemeroteka › Dantzarik oparoena\nDantzaldia jaialdiak hainbat dantza emankizun eta ekintza eskainiko ditu abenduaren 5era bitarte. Artistetako askok nazioarteko sariak lortu dituzte.\nAlfonbra gorri zabal baten inguruan daude ikusleak, aulkietan jesarrita, modako desfile bat ikusten ariko balira bezala. Antzezlearen mugimendua ez da lineala, ordea, hara eta hona baitabil oihalaren gainazal dena aprobetxatuta. Hankak tolestu eta inpultsoarekin alfonbra zeharkatzen du parez pare, gelditu egiten da ondoren, eta trajearen txaketako hegalei helduta erritmoa lasaitzen du, kantatzeari utzi gabe. Alde askotatik da hibridoa Gasteizko Altraste konpainiaren ¿Qué dicen las flores? ikuskizuna, hainbat diziplina josten baitituzte Zuriñe Benavente dantzari eta abeslariak eta Ignacio Monterrubio musikariak. Orobat du aniztasuna xede haiek inauguratutako jaialdiak, ataritik agerikoa izan baita aurtengo Bilboko Dantzaldiaren irizpidea: “Dantza garaikidearen biodibertsitatea agertzea”, Laura Etxebarria arduradunaren arabera.\nIrailaren 23an hasi zen Dantzaldiaren 22. aldia, eta abenduaren 5ean bukatuko da; ordurako, hamabi ikuskizun izango ditu eskainiak. “Ibilbide luzeak daude, gertuko konpainiak, flamenkoa, eta aurreko aldietan ere egon izan diren artistak: esaterako, Daniel Abreu eta Jesus Carmona, zeinek flamenkoaren moldea hausten baituen”, Etxebarriak xehatu zuenez jaialdiaren aurkezpenean, iragan ostegunean. Bilboko Fundicion aretoak programatzen du egitasmoa —han aritu ziren Altrastekoak—, baina oholtzak batuz joan zaizkio egitasmoari; aurten, Barakaldoko antzokia egoitzetako bat izan da lehen aldiz —Iratxe Ansa eta Igor Bacovichen Al desnudo saioa hartu zuen—. Halaber, Guggenheim museoa, Azkuna zentroa, Rekalde aretoa eta Zabalguneko eraikinean ere egingo dituzte ikuskizunak.\nHain justu, Zabalguneko eraikinean izango da hurrengo hitzordua. Urriaren 29an, hiru pieza labur ikusi ahalko dira han, 19:00etatik aurrera. Virginia Garcia eta Damian Muñoz gasteiztarren La intrusa konpainiak Sonora ikuskizuna emango du, izen bereko basamortuan erasaten duten hondar partikulen, zurrunbiloen eta tenperatura handiaren aurrean eusteko borondatea agertzen duen obra. Sharon Fridman Madrilgo taldearen 147 abrazos-ek hizpide ditu bi pertsonaren harremana eta haren aldaketak, molde zikliko eta azkenik ezegonkor batean. Frantics alemaniarrek Space lana taularatuko dute, inkontzientera eginiko bidaia bat.\nHilaren 30ean eta 31n, 19:00etan, Alvaro Murilloren Flamencas hartuko du Fundicionek, emakumezko flamenko dantzariei eginiko omenaldia. Guggenheim museoan ikusi ahalko da Jesus Carmonaren Baile de bestias pieza intimista, azaroaren 13an, 18:00etan. Hilaren 25ean, Daniel Abreu eta Dacil Gonzalezek Azkuna zentroan antzeztuko dute La desnudez obra, norberaren burua maitatzen jakitearen inguruko proposamen poetikoa.\nDavid Marques portugaldarrarena izango da aurtengo aldiko azken dantza emanaldia. Dança sem vergonha-ren bi saio egingo ditu Fundicionen, abenduaren 4an eta 5ean, 19:00etan. “Azken urteetan dantzatzeko zenbait modu eta arrazoi deskubritu ditut. Aurkitu dut etxean, estudioan edo diskotekan, testuinguru guztietan, dantzan jarraituarazten nauen plazer bat dagoela”. Ikuskizunean mamituko dira hitzok.\nBestalde, azaroaren 4an Dantza kudeatzeko aholku praktikoak liburua aurkeztuko du edizioaren koordinatzaile Jemima Canok, Fundicion aretoan, 19:00etan, eta hilaren 14an, Carmonak flamenko ikastaro bat emango du Dantza Eskola Andoni Aresti Landan.\nAurtengo Dantzaldiaren helburua “sariak aurkeztea” da, Etxebarriaren hitzetan. Izan ere, oparoak dira parte hartzaileen ibilbideak: Benaventek Kataluniako Kritikaren Emakumezkoen Interpretazio Onenaren Saria jaso zuen iaz; Ansak, Espainiako Dantza Saria; eta Bacovichek berriki bereganatu du 2021eko Nazionale Sfera d’Oro per la Danza. Datozenen kasuan ere, beste horrenbeste: Carmonak ekainean jaso zuen 2020-2021eko Benois de la Dansen garaikurra; La intrusa konpainiak 2015ko Espainiako Dantza Saria irabazi zuen sorkuntza alorrean; Espainiako Saria dute orobat Abreuk eta Gonzalezek, eta Dantzaldian antzeztuko duten obrak, La desnudez-ek, 2018ko hiru Max sari lortu zituen, ikuskizun, koreografia eta gizonezko interpreterik onenarenak.\nHein batean, badira erdiespenok Fundicionenak ere, Etxebarriaren arabera. “Aretoak 35 urte beteko ditu aurten, eta denbora horretan ibilbide asko jarraitu ditugu, prozesuetan eta estreinaldietan egon gara… Lan partekatua izan da”. Dantzaldian erakutsi, baina gainontzeko hilabeteetan taxutu egiten dira obrak, eta antzokiak du horren ardura. “Urtean zehar laguntza lana egiten da: egonaldiak, nazioartekotzea, hedapena… hainbat programa batu eta uztartzen dira konpainiek sortu, aurkeztu eta helarazi ahal izan dezaten”.\nArtisten karrerak puztuz joan diren heinean, Deustuko aretoak eta jaialdiak esangura bereganatu du. Dantzaldia “lorpenak pilatzen” ari da, arduradunaren iritziz, eta nagusienetako bat izan da hedapena. Izan ere, jaialdia Euskalduna jauregian baino ez zen egiten hasieran, eta “pozik” daude agertoki gehiago bildu izanagatik, besteak beste, publiko ezberdina erakartzeko aukera eman dielako horrek: Fundicionen “arriskatuenak” programatzen dituzte, eta beste emanaldi batzuk egokiagoak dira arte galeria batean egiteko, Rekalde aretoan, esaterako.\n“Helburua ez da jaialdi elitista bat egitea, baizik eta hurbila. Lan geldoa, gogorra eta jarraitua izan da publikoa erakartzearena, agian ez zutelako leku batzuetara joan nahi, baina bai besteetara”. Horiei “egungo dantza garaikidearen arima eta muskulua gerturatu” diete. “Batzuk, ez balitu Dantzaldiak ekarri, ez ziratekeen inoiz Bilbora etorriko. Normalizazio garaian gaude egun: edonork ikus dezake lasai edozein estilotako ikuskizuna. Lehen, beldurra ematen zuen; orain, ez”.


Heteropatriarkatu kapitalistari planto! - Nor\nMartxoaren 8. Greba feminista. Planto egitera deitu du mugimendu feministak, bigarrenez. «Heteropatriarkatu kapitalistari planto!». Euskal Herrian zutik dira emakumeak*. Zutik jarraitzen dute, grebarako eta borrokarako prest. Antiespezistek ere bai. Heteropatriarkatuak zapaldutako subjektuak dira, eta beren burua askatzeko egiten dute borroka, bai eta bertzeak mendean ez hartzeko ere; ez bertze gizakiak, ez gizakiz bertzeko animaliak ere.\nEgungo sistema kapitalistak bitan zatitzen du mundua: boterea duen talde hegemonikoa dago, batetik, zis gizon heterosexual txuri dirudunek eta elbarritasunik gabekoek osatua, batez ere; bertzetik, botere horrek menpean hartzen dituenak daude. Bertzeak. Eta bertzeen multzo horretan bat egiten dute emakumeek*, gizakiz bertzeko animaliek, eta gainerako zapalkuntzek zeharkatutako gorputzek.\nHeteropatriarkatu kapitalistak objektu huts bilakatzen ditu emakumeak*. Salgai. Eta gauza bera egiten du gizakiz bertzeko animalien gorputzekin eta bizitzekin. Objektu bilakatu. Salgai. Baliabide. Heteropatriarkatu kapitalistak subjektu izaera ukatzen die, eta horren aurka egin nahi du martxoaren 8ko greba feministak. Zapaldutako gorputzak altxatu nahi ditu sistemaren aurka, zapalkuntza ororen aurka; erro bera izanda, elkarri lotuta eta elkarri babesa emanez egin behar delako haien kontrako borroka ere. Borroka bera denen artean egituratuz; bertze anitzek osatutako gu bat eraikiz.\nIazko Martxoaren 8ko greba feminista. EFE.\nAskatasun nahiak eta aldarriak lotzen ditu zapalduak, zuhaitz bakarretik sortutako adarrak baitira baztertzen dituzten zapalkuntzak. Nork bere urratsak eginez, gizarte osoa jarri nahi dugu martxan, iraultzaren bidean. Iraultzak ekarriko duelako indarra errotik aldatzeko gizakien arteko harremanak eta gizakien eta gizakiz bertzeko animalien arteko harremanak.\nItzal izan gaitezen nahi dute: itzal, emakumeak*, transak, bollerak eta binarismoa apurtu nahi dutenak; itzal, gizakiz bertzeko animaliak; itzal, zapalkuntzek jotako subjektu oro. Baina guk gorputz izan nahi dugu. Giharrak, azala, bihotza eta burua ahaldundu. Zaila da, baina ari gara. Ari gara gizartea iraultzeko urratsak egiten; ari gara pausoak ematen bertzeak baztertzen dituen gu-rik gabeko mundua lortzeko. Ari gara bertzeak izateko gure eskubidea aldarrikatzen. Bertze anitzek osatutako gizarte bat nahi dugu. Gure gorputzak esparru politikoak dira, eta gure subiranotasuna aldarrikatu nahi dugu. Zapalkuntza guztien aurka, heteropatriarkatu kapitalistari planto! Greba feminista!\nOharra: Donostialdeko gizon antiespezistek zaintza sarea antolatu dute eskualdeko antiespezistentzat.\nIdazlea\tEdurne Elizondo - 827 Ikustaldi


Estás en: Euskara > ZIKLOTURISMOA > Garraio eta logistika\nZenbat, non eta noiz?\nBizikleta eta ekipai garraioa\nSoilik, non eta noiz behar dituzun zeure bizikleta eta ekipaia esan eta geu arduratuko gara hortaz. Ahaztu zeure bizikleta aireportu eta estazioetatik garraiatzearen buru hausteaz. Bizikleta zeure ibilbidearen hasieran ipini eta bukaeran jasotzen dizuegu. Penintsula eta Balear Irletan 45€ BEZa eta paketatzea barne. Hotelez hoteleko ekipai garraioa Santiagoko Bidean zehar 20€ eguneko.\nGidaritza eta koordinazioa\nPenintsulan zein munduan barna bizikleta zeharkaldietan esperientziadun lankideak ditugu. Geure gidariak mekanika eta ingurunearen ezagutza zabala dute.\nGidari edo bide lagun zerbitzua, 120€ eguneko.\nTalde bat bazarete eta ez baduzue pisurik garraiatu nahi, geuk laguntza ibilgailu bat eskaintzen dizuegu, ibilbide bakoitzaren bukaeran zuen gauzak dituzuela ziurtatuko dizuena.\nLaguntza ibilgailua gehi gidaria 160€-tik aurrera.\nAzterketa eta muntaia\nDone Jakue bidea bizikletaz egitera bazoaz, guk Iruñan jaso, bilgarria kendu, muntatu eta ibiltzeko prest uzten dizugu. Modu hontan, bizikleta egoera ezin hobean izanen duzu irteterakoan eta disfrutatzeaz soilik arduratu beharko zara. Bizikleta zeure etxean ere jaso dezakegu.\nBizikleta jaso, aztertu eta doitzea 15 euro.\nGarraioa gehi azterketa eta doitzea 60 euro.\nBizikletentzako, goi mailako osagarriak ditugu.\nGeure zerbitzuren batetan inolako interesik baduzu,\nsoilik gurekin harremanetan jarri eta


Lehen mailako hiru igeltsero ofizialen hautaketarako prozesua abiatu du Plentziako Udalak - Plentzia - Hiruka.eus\nLehen mailako hiru igeltsero ofizialen hautaketarako prozesua abiatu du Plentziako Udalak\nErredakzioa 2019-11-06 09:53\nPremiazko egoeragatik abiatutako prozesua da, hori dela eta, profil egokiak jasotzen diren momentuan, itxi egingo da eskaintza.\n"Premiazko egoeragatik", Lehen mailako 3 igeltsero ofizial 6 hilabeterako kontratatzeko prozesua abiatu du Plentziako Udalak. Derrigorrezkoa da Lehenengo mailako Lanbide Heziketako (edo horren baliokidea) gutxieneko titulu akademikoa izatea. Gainera, derrigorrez izan beharko da B gidabaimena eta B1 Euskara eskakizuna eta lan postua akreditatutako esperientzia.\nInteresatuek alta emanda egon behar dute Lanbiden (Euskal Enplegu Zerbitzuan) "lan-eskatzaile" bezala, eta derrigorrezkoa da "igeltsero lehen mailako ofiziala" aukera hautatuta izatea "Eskatutako Lanpostuen" atalean. Nola presazkoa den aukeraketa egitea, profil egokiak jasotzen diren momentuan, itxi egingo da eskaintza.


Donostia Zinemaldia :: «Epaile eginkizunetan hasiberri hutsa naiz»\nHemen zaude: Lehen orrialdea > 62. Edizioa 2014 > Zinemaldiaren Egunkaria\t> «Epaile eginkizunetan hasiberri hutsa naiz»\n«Epaile eginkizunetan hasiberri hutsa naiz»\nVLAD IVANOV (sail ofiziala)\nPlanta ederreko gizona da Vlad Ivanov aktore errumaniarra, kalezulo batean gauez topatuz gero ikara sor dezakeen horietakoa. Aitzitik, buruz buruko tratuan pertsona on puska dirudi. Harrera abegitsua egin digu, irribarrea ezpainetan, zinema-jaialdi batera epaimahaiko moduan datorren aurreneko aldia honetan. “Asaldatuta nabil esperientzia berri honekin, baina oso pozik aldi berean”, aitortu digu.\nBere ofiziorako duen moldaerraztasunak Europako antzeztaldeko aktore handienetakoen artean kokatzen du Vlad Ivanov. Los Angelesen, Kritikaren saria irabazi zuen, Cristian Mungiuren 4 Months, 3 Weeks, 2 Days filmeko Bebe doktore abortistaren antzezpen bikainagatik. Bai ondoko etxeko bizilagun adeitsuak bai pertsonaia gaizto beldurgarriak irudikatzeko gaitasunak bihurtzen dute aktore berezi. Zinema arloan lan egiteaz gain, antzerkiko aktore bikaina ere bada Vlad Ivanov. Hala, Errumanian sari nazional asko irabazi ditu, hala antzerkian nola zineman egindako lanagatik.\nArestian aipatutako 4 hilabete, 3 aste eta 2 egun filmaren eskutik 2007an Donostiara lehenengoz etorri zen aldi hartako oso oroitzapen onak ditu: “Gogoan nituen oraindik hiriaren ederra eta jaialdiaren bizitasuna. Zinemaldiaren giroak zirrara ikaragarria egin zidan, eta gainera, filmak oso harrera ona izan zuen. Ba ote dago gehiago eskatzerik?”.\nEsperentzia hura gogoan eta nazioarteko profesionalekin epaile lana partekatu ahal izateak oso aukera erakargarria gertatu zitzaion, hala ere, Zinemaldiaren antolakuntzari baiezkoa ematera bultzatu ziona Fernando Bovaira ere epaimahaian egotea izan zen: “Orain bost urte inguru ezagutu nuen Fernando, bera ekoizten ari zen ‘Crematorio’ telesailean parte hartu nuenean. Horregatik ulertzen dutapur bat gaztelera, errusiar doinua zuen mafioso gaiztoarena antzeztu bainuen. Elkarrekin oso ongi konpondu ginen eta bera ere epaimahaian egongo zela jakitean ez nuen zalantzarik egin. José Sancho telesaileko protagonista ere gogoratzen dut, lastima iaz gure artetik joan izana. Estimu handia nion”.\n“Europar eskolako aktorea naizenez, gehiago gustatzen zait egile zinema Atlantikoaren beste ertzetik datorrena baino. Mezua duten filmak atsegin ditut eta hori izango da nire irizpidea, ordea, beste epaimahaikoekin biltzean adostu beharko ditugu gure egitekoaren lerro nagusiak. Hasiberria naiz eginkizun hauetan eta filmak ikusten hasteko irrikitan nago”, esan digu berriki Bong Joon-Hok zuzendutako Snowpiercer pelikulan rol garrantzitsua jokatu duen aktoreak.\nParadoxikoa dirudi egile zinemaren maitale baten azken lanetako bat zientzia fikziozko filma izatea: “Gauza bat egile kutsuko lanak nahiago izatea da, baina horrek ez du esan nahi film komertzialagoei muzin egiten diedanik. Gainera, aukera zoragarria izan da Tilda Swinton, Ed Harris, John Hurt edo Octavia Spencer bezalako aktore handiekin jardun ahal izatea”.\nIzan ere, tren elur-hausle honen inguruko istorioa kultuzko komiki baten moldaketa dela azaldu digu Ivanovek, “hara, Lurra glaziazio aroan sartu da, eta bizirautea lortu duten gizaki bakarrak gelditzen ez den tren bateko bidaiariak dira. Baina, klase sozialen arteko gatazka piztuko da bidaiarien artean, gizaki horien biziraupena arriskuan jarriz. Mezu soziala barne duen zientzia fikzioa da, ohi baino ilunagoa, europarragoa”.\nHori dela eta, Ivanovek ez daki zer harrera izango duen filmak Ameriketan: “Filma hango banatzaileei erakutsi genienean, 20 minutu mozteko eskatu ziguten eta ‘more action, more action’ nahi zuten. Tira, badakizu, horrelakoa da gu komedianteen bizimodua”. Horren ordainetan, otsailean Berlinen Urrezko Hartza irabazi zuen Child’s Pose filmean bikain asko jardun du.\nAzken finean, Vlad Ivanov pozez zoratzen dago datozen egunetako bere lanarekin, Parte Zaharreko pintxoekin, itsasbazterrean paseo luzeak emateko aukerarekin, eta nola ez, Zinemaldiko aurtengo atzera begirakoetako bat Ekialdeko Europako zinearen ingurukoa izatearekin. SERGIO BASURKO


Desobedientziak gune berria izango du: Lurralde Askea\n2018ko urriaren 23a, asteartea | Ordua Euskal Herrian 04:11:56\nLurralde Askea izeneko komunitateak larunbatean izango du lehen urratsa, Arabako Ozaetan antolatu duten "0 asanbladan". Kapitalismoaren logikatik eta baloreetatik ihes egitea proposatuko dute, lege injustuei ez ezik, eguneroko ohitura txarrei desobedientzia eginez.\nSarean zabaldu den aurkezpen bideoaren bitartez izan dugu Lurralde Askea egitasmoaren berri. “Desobedientzia eraikitzailea” izango du ardatz norbanakoek osatutako komunitate gisa aurkezten den taldeak, ARGIAk jakin ahal izan duenez. Joko alderdikoitik kanpo kokatzen dute bere burua eta herri mugimenduarekin batera aritzeko asmoa azpimarratzen dute.\nKapitalismoa elikatu eta iraunarazten duena gure bizimodua dela iritzita, egunerokotasunean hartzen ditugun erabakiei zentzu politikoa ezarri nahi diete, komunitatearen ezaugarri orokorren orrian irakurri dugunez. Horretarako “bizitza erdigunean” jartzen dituzten proiektuak sustatu eta berriak eraiki nahi dituzte. “Bizitzeko erak aldatuko ditugu gobernatzeko moduak eraldatzeko”, diote aurkezpenean. Sistemak “aukera bakartzat” saltzen dizkigun ohiturak eta “lege injustuak” maila pertsonalean eta kolektiboan desobeditzea proposatzen dute. Era berean, eskubide pertsonal eta kolektiboak “sistematikoki urratzen dituen estatu kapitalistekin” kooperazio eza aldarrikatzen dute.\nBizimodu onaren Euskal Herria\nAmeriketako jatorrizko herrien Sumak Kawsay-ren –Bizimodu Ona– logika Euskal Herrira ekartzeko saiakera egin dute, hemengo testuingurura eta egoera politikora moldatuz. “Euskal Herria independente, euskaldun eta feminista” aldarrikapenari heldu nahi diote; ikuspegi identitariotik harago, Euskal Herri burujabearen alde egitea “askatasunaren eta onura kolektiboaren” alde lan egitearen sinonimo bilakatu nahi dutela diote. Eta horretako, “garaipenaren egunera” arte itxaron beharrik gabe, gaurdanik beste era batera bizitzeko baldintzak eraiki eta sistemaren logikatik kanpoko “lurralde askeak” sortu nahi dituzte.\n“0 asanblada” Ozaetan\nAurkezpen publikoaren aurretik egingo duten lehen asanblada izango denez, “0 asanblada” deitu diote bilkurari. Azaroaren 7an Arabako Ozaeta herrian egingo dute Garaion Sorginguneak –kultur-sorkuntza, ondarea eta natura uztartzen dituen elkarteak– Otaza auzoan duen egoitzan. Auzolana oinarri duen egitasmoa da Garaion eta, antolatzaileen esanetan, Lurralde Askeak bultzatu nahi dituen baloreekin bat egiten duelako aukeratu dute Arabako txoko hori. Egitaraua eguerdira arte luzatuko da eta herri mugimenduko hainbat taldetako ordezkariek parte hartuko dute eztabaidetan.\nKanal hauetan artxibatua: Desobedientzia zibila | Antikapitalismoa\n2018-06-12 | Nahia Ibarzabal


Joseba Jaka Beka 2021 - Kulturklik Profesional\n02/11/2021Lectura Fácil, por el derecho a la información y a la cultura de todas las personas\n22/11/2021Hondarribia estrena su 1er Festival de Cortos Musicales\n21/10/2021?Gure aldetara?, inventario de voces de mujeres del bertso en Nafarroa\n04/10/2021GAUEKOAK, referente de ocio y cultura para la juventud de Gasteiz\n15/10/2021Videojuegos y Creación Digital en Navarra\n18/11/2021BBDW: Creatividad y diseño, claves para imaginar futuros mejores\nJoseba Jaka Beka 2021\nFecha25 de Octubre\nPlazo abierto hasta el 31 de diciembre.\nDeialdi honetara, musika lanak sortu eta grabatzeko proiektuak aurkez daitezke, jatorrizkoak eta euskaraz sortuak, beste inondik moldatu gabeak eta aurretik saririk jaso edo argitaratu ez direnak. Beka deialdia kantak sortu eta diskoa grabatzeko da.\nParte hartzaile bakoitzak, ondorengoak aurkeztu behar ditu:\nEgin nahi duen sormen lanaren azalpena, 1-3 orri bitartekoa, egin nahi den proiektuaren aurkezpena eginez.\nEgin nahi den lanaren lagin bat, gutxienez kantu biko grabaketa.\nEgilearen izen-abizenak, helbidea, posta elektronikoa, telefonoa eta nortasun agiriaren kopia eskaneatua. (Egileei buruzko informazioa Fundazioak gordeko du erabakia hartu arte, eta epaimahaikoek ez dute jakingo haien berri).\nProiektuak, 2021eko abenduaren 31ra arte bidal litezke helbide hauetako batera:\nJoseba Jaka beka. Elkar Fundazioa. Haizpea poligonoa, 1. 20150 Aduna\nJasotako proiektu guztiak Elkar Fundazioak osatutako epaimahai batek aztertuko ditu eta erabakiko du haien artean zein den irabazlea. Epaimahaia honako lagunek osatuko dute: Joana Barbierrek, Jon Eskisabelek, Sara Zozayak eta Elkar diskoetxeko kide batek botorik gabe, idazkari lanetan. 2022ko apirilean emango da ezagutzera bekaren irabazlearen izena. Aurkeztutako lanek behar adinako kalitaterik ez dutela iritziz gero, beka eman gabe utz dezake epaimahaiak.\nBeka 10.000 eurokoa izango da –legez egin beharreko atxikipenak barne- eta Elkar Fundazioak ordainduko dio irabazleari era honetara: %50 dirutan ordainduko da sormenerako; gainerako %50 grabaketa Elkar estudioko orduetan emango da, kantak bertan grabatzeko. Dirutan emango den bekaren diru-kopuruaren erdia, irabazle izendatu ondoren ordainduko da, eta beste erdia, grabaketa amaitutakoan.\nIrabazleak, izendapena jaso eta urtebeteko epea izango du, gehienez, lan amaitua Elkar Fundazioari helarazteko eta epaimahaiaren onespena jasotzeko. Luzera aldez aurretik zehazten zaila bada ere, gutxienez 10 kanta izan beharko ditu azken lanak. Bitarte horretan egileak hasierako proiektua aldatu nahi izango balu, Elkar Fundazioari eman beharko dio aldaketaren berri eta epaimahaikoen onespena jaso. Horrez gain, lanaren martxaz jakinaren gainean edukiko du Elkar Fundazioa hiru hilero.\nSortzaileak bere lana entregatuko ez balu, edo, epaimahaikoen iritziz, entregatutako lanaren izaera eta kalitatea proiektuan azaldutakoen aldean nabarmenki kaxkarragoak balira, sortzaileak itzuli egin beharko du jasotako dirua.\nBeka jasotako musika lanaren jabetza egilearena izango da. Alabaina, lan horrek ezingo du beste inongo beka edo saririk jaso, ez laguntzaren aurretik ez eta ondoren ere, argitaratu osteko sariak izan ezik. Elkar Argitaletxeak gordeko ditu argitaratze eskubideak. Proiektua aurkeztuko duenak ezin du izan Elkar argitaletxearekin argitaratzea eragotzi dezakeen konpromisorik beste ekoizle batekin.\nLana argitaratzen denean, Elkar argitaletxearen eta egilearen artean argitalpen kontratua sinatuko da Epaimahaiak onespena ematen duenetik, zortzi hilabeteko epean kaleratu beharko da lana, eta bertan bekaren aipamena egingo da nahitaez.\nBeka-deialdi honetan parte hartzeak bertako oinarriak ontzat ematea dakar. Horien ulermenean zalantzarik balego, antolatzaileari dagokio erabakitzea.\nArgibide gehiagorako: Elkar Fundazioan, josebajakabeka@elkar.eus


Hegazti gripe kasu bat atzeman dute Beasain inguruan - Goierriko Hitza : Goierriko Hitza\nBeasain inguruan Gipuzkoako Basozainek harrapatutako sai arre batek hegazti gripea duela baieztatu du Eusko Jaurlaritzako Ingurumen sailak. Lasaitasun mezua ere helarazi dute, gaixotasuna ez baita arriskutsua gizakientzat. Hegaztien haragia, arrautzak, gibel-orea edo hegaztiz egindako edozein elikagai kontsumitu daitekeela nabarmendu dute, hegaztia kutsatuta egonda ere.\nUstiategientzako oso kaltegarria izan daiteke, ordea. Gaixotasuna bertara sartzen bada ustiategiko hegazti guztiak hil behar dira. Horregatik, Ingurumen sailak etxe-hegaztiak konfinatzea gomendatu du. Arduradunak animalien egoera klinikoa egiaztatzeko lanetan dabiltzala ere iragarri dute, infekzioaren diagnostiko goiztiarra egiteko.\nOilo erruleen 83 ustiategi daude Araban, Bizkaian eta Gipuzkoan, eta urtean milioi bat arrautza baino gehiago ekoizten dituzte. Haragiaren ekoizpenari dagokionez, oilaskoen 65 ustiategi daude (250.000 hegazti) eta beste hegazti espezie batzuen ehun bat ustiategi: indioilarrak, ahateak, antzarak, ostrukak, emuak, galeperrak, eperrak, etab.\nHegazti-gripea gaixotasun birikoa da. Kutsakorra da hegazti espezien artean, eta hilkortasun-tasa handia izaten da kutsatutakoen artean. Esaterako, Animalia Urnietako (Gipuzkoa) Arizmendiko basa-fauna berreskuratzeko zentrora eraman zuten eta bertan beste hiru sai arrerekin kontaktuan egon zen; horietako bat ere kutsatu da.


Izan Bidelagun Mintzakide egitasmoa\nEtiketa: Izan Bidelagun\nPosted on 2018-01-09 2018-02-09 by Mintzakide Egitasmoa\nIruñerriko Mintzakide Egitasmoan Bidelagunak behar ditugu. 2017-2018 ikasturteko Mintzakide taldeen bigarren izen emate deialdia zabalik dugu, eskari handia izaten ari gara eta gainera lagun askok itxarote zerrendan dugu eta! Hori dela eta, bidelagunak (laguntzaileak) behar ditugu taldeak osatu ahal izateko. Iruñerriko Mintzakide egitasmoan, mintzapraktika egiteko egitasmoa da eta urtetik urtera mintzapraktika behar dutenen (bidelarien) kopurua gorantza doa nabarmen. BIDELAGUNEN zeregina Read more about Iruñerriko euskararen erabileran eragin nahi duzu? Izan zaitez Bidelagun![…]\nPosted in Sailkatu gabeaTagged Izan BidelagunLeave a comment\nUdan ere euskara gertu izan nahi duzu? Zuen asmoen berri informazioa eskatzera gatoz.\nPosted on 2015-06-15 2016-02-03 by Mintzakide Egitasmoa\nOporrak noiz irentsiko ditugu egunero galdetzen dugun bitartean, uda heldu da. Udarako lagun eta talde berriak antolatzen ari gara hainbat herri eta auzoetan: Eguesibarren, Zizur Nagusian, Antsoainen, Berriozarren, Agoitzen, Artikan, Iruñean, Uharten, Burlatan, Atarrabian…. baina askotan ezin izan ditugu taldeak martxan jarri udan zehar jarraituko duten taldeen informazioa ez izateteagatik….. Hori dela eta, zuen Read more about Udan ere euskara gertu izan nahi duzu? Zuen asmoen berri informazioa eskatzera gatoz.[…]\nPosted in Sailkatu gabeaTagged albisteak, Izan Bidelagun, mintzakide, udaLeave a comment\nPosted on 2015-01-05 2016-02-03 by Mintzakide Egitasmoa\nIkasturtea azaroan hasi bazen ere, oraindik badira zenbait talde osatu gabe. Alde batetik zenbait herri eta auzoetan dauden taldeen informazioa jasotzen ez dugulako, nahiz eta askotan eskatu, eta beste aldetik zenbait taldeetan eta ordutegietan Bidelagunak faltan ditugulako. Lagun eta talde berriak ditugu hainbat herri eta auzoetan: Eguesibarren, Zizur Nagusian, Antsoainen, Berriozarren, Agoitzen, Artikan, Iruñean, Uharten, Burlatan, Read more about Zuen laguntza behar dugu![…]\nPosted in Sailkatu gabeaTagged albisteak, Izan BidelagunLeave a comment


36. Euskadin Ibilgailu elektrikoa zabaltzea. - Eusko Jaurlaritza - Euskadi.eus\n36. Euskadin Ibilgailu elektrikoa zabaltzea.\nAzken urte hauetan, garraioaren sektorea bigarren postuan jarri da EAEko energia-kontsumitzaileen zerrendan, industriaren sektorearen atzetik. Gainera, sektore honetan eskatzen den ia energia guztia petroliotik eratorritakoa da, errepidetiko garraioan, batez ere. Horren ondorioz, kontsumo horrek CO2 isurketa handiak sortzen ditu, baita beste kutsadura-mota batzuk ere (airekoa eta akustikoa, besteak beste). Gainera, herrialde gutxi batzuetan pilatutako petrolio-erreserba mugatuen mendekoa da.\nHorregatik, hain zuzen ere, Sailak estrategia orokor bat garatu du, Euskal Autonomia Erkidegoan ibilgailu elektrikoa sartzea bultzatzeko. Bi dira estrategia horren helburu nagusiak: batetik, garraioan baliatutako energiaren eraginkortasuna hobetzea, eta, bestetik, euskal enpresen sarean negozio-aukera berriak sustatzea. Jarduera honetan bildutako ekimenek Euskadi erreferentzia izatea lortuko dute, bai ibilgailu elektrikoari uztartutako teknologiei dagokienez, bai horiek kargatzeko sistemei dagokienez.\nIbilgailu elektrikoek abantaila handiak ekarriko dituzte, ohiko ibilgailuaren aldean. Energia-eraginkortasuna handiagoa du, isila da, ez du partikula kutsatzailerik isurtzen erabiltzerakoan (beraz, hirietako kutsadura murrizten laguntzen du), berotegi efektuko gasen isurketa murrizten du eta, kargatzeko aldiak kudeatu eta optimizatuz gero, elektrizitate-sistemarentzat berarentzat ere onuragarria izan daiteke, gaueko elektrizitate-soberakinak xurgatuz energia-sorkuntza berriztagarria hobeto aprobetxatzea lortzen baitu.\nJardueraren diseinu-aldian zehaztu dira, dagoeneko, ibilgailu elektrikoaren kargatze-azpiegituretarako inbertsio- eta ustiapen-planak. Une honetan, hots, garapen-aldian (2015.era arte) ibilgailuen karga-sarea hedatzen ari gara, batetik, eta fabrikatzaileak dinamizatu eta erabiltzaile "goiztiarrak" bilatzen, bestetik.\nEtxebizitza, Herri Lan eta Garraio Saila: garraioaren esparruan ibilgailu elektrikoak sartzeak eragina edukiko du bai garraioaren alderdi arautzaileetan, bai mugikortasun ohituretan; gainera, ibilgailu hauek berriro kargatzeko berariazko azpiegiturak sortu beharko dira errepideetan. Halaber, familia bakarreko etxebizitza partikularretan edo komunitateetako aparkalekuetan ibilgailu hauek kargatzeko tokiak jarri beharko direnez, instalazio-mota hauek normalizatu eta arautu beharko dira.\nEnpresen, clusterren eta Teknologia Zentroen parte-hartzea funtsezkoa da Jarduera honek biltzen dituen proiektuak garatzeko.\nJarduera garrantzitsu honen barruan aurreikusitako ekintzen artean dago lege-esparruan eta araudi-egituretan aldaketak proposatu zein sustatzea, horien bitartez ibilgailu elektrikoa zabaltzeko oztopoak ezabatu eta hura erabiltzea bultzatuko baita. Lege-aldaketa horietako batzuk autonomia-erkidegoaren eskumen-esparruan egongo dira, baina beste asko Estatuko Administrazio Orokorrak (EAO) hartu beharko ditu bere gain.\nIndustria, Berrikuntza, Merkataritza eta Turismo Saila da Jarduera honen burua, baina Energiaren Euskal Erakundeak (EEE) esku-hartze zuzena izango du hura definitzeko eta betearazteko lanean. Jarduera hainbat proiektutan banatuko da; horietatik gehienak enpresa pribatuen eta Gobernuaren edo EEEren arteko lankidetzari esker gauzatuko dira.\nJarduera honetarako soilik abiaraziko diren proiektu eta ekintzen ondorioz ibilgailuak kargatzeko azpiegituretan egin beharreko inbertsioaren % 50 funts publikoetatik irtengo da. Funts publikoekin ordainduko dira, orobat, ibilgailu elektrikoak erosi edo alokatzea sustatzera edo diruz laguntzera bideratutako programak, bai eta ibilgailu elektrikoaren alorrean aplikazio-teknologia eta –berrikuntza garatzera bideratutakoak ere.\nEtengabeko komunikazioa ezarriko da Etxebizitza, Herri Lan eta Garraio Sailarekin ibilgailu elektrikoak bere eskumenen esparruan duen eragina aztertu eta jarraitzeko.\nEstatuko Administrazio Orokorra (Industria Ministerioa). Ibilgailu elektrikoa bultzatzeko plan integrala lantzeko talde eragilea.\nEnergia- eta automozio-clusterrak.\nZientzia, Teknologia eta Berrikuntzako Euskal Sarea.\nDiseinu-aldia 2009/11/01 2010/06/30 Bukatuta\nGarapen-aldia 2010/07/01 2015/12/31 Bukatuta\nAmaitutako jarduera 2015/12/31 2015/12/31 Bukatuta\nEbaluazio data: 2012/01/01\nUrtean behin, abiarazitako ekintzen eta lortutako emaitzen jarraipen- eta ebaluazio-txosten bat egingo da.\nEbaluazio data: 2016/01/01\nInforme de seguimiento y evaluación.


Albisteak | Txapelketa Nagusia\nHemen zaude: Hasiera » Albisteak\nAurkezpen ekitaldia Donostiako Tabakaleran izango da irailaren 30ean\nwww.tabakalera.eu webgunetik jasotako argazkia\nTxapelketa Nagusiaren jendaurreko aurkezpena izango da. Bertsolari, epaile eta gai-jartzaileez gain, antolakuntzan parte hartu dutenei, babesleei, eta kultur erakunde eta elkarteetako ordezkariei egin zaie ekitaldian parte hartzeko gonbitea.\nKazetarientzat ikastaroa egingo da\n“Bertsolaritza eta kazetaritza” izenburupean egun biko mintegia antolatu du Bertsozale Elkarteak kazetarientzat. Txapelketa Nagusiak komunikabideetan izan dezakeen ohiartzunari erreparatuta, kazetariei bertsolaritzari buruzko oinarri teorikoak eskaini nahi zaizkie. Hala ere, azalpenak ez dira alderdi teknikoetara mugatuko.\nBat-bateko bertsoa gaur egun nola ulertzen den azalduko zaie, eta hori nola islatzen den epai irizpideetan. Bestetik, bertsolarien sortze-prozesura hurbiltzeko saioa ere egingo da, haien lekuan jartzeko ahalegintxoa eginez. Kazetariak entzule edo hartzaile huts izateaz gain, euren zalantzak eta kezkak argitzea ere bada mintegiko lehen egunaren helburua.\nBigarren eguna praktikoagoa izango da. Bat-bateko bertsoak transkribatzeko jarraibide batzuk emango zaizkie kazetariei, eta gero bertsoaldi batzuk aztertuko dituzte elkarrekin. Bigarren egun horretan ere, kazetariei jakingarri iruditzen zaizkien alderdietan sakontzea da helburua.\nIkastaroa, Villabonan, Bertsozale Elkartearen egoitzan egingo da ostegun-ostiralean, irailak 24 eta 25. Doakoa izango da eta goizez izango da. Irakasleak Karlos Aizpurua eta Arkaitz Goikoetxea izango dira. Mintegian parte hartzen dutenei bertsolaritzari buruzko oinarrizko jakingarriak jasotzen dituen liburuxka banatuko zaie.\nInternet bidez erosi daitezke Txapelketarako sarrerak\nBertsozale Elkarteak internet bidez erreztu egin nahi die bertsozaleei saioetako sarrera salmenta. Horregaitik, aurtengo txapelketan, saio guztietarako sarrera etxetik erosi eta inprimatu ahal izango da.\n9€ 6€ 4€\n12€ 9€ 4€\n26€ 18€ 6€\n60€ 45€ 25€\n*: Gazteak, 16 urte artekoak (16 barne)\n**: Bonoak ez du finalerako balio\nSarrerei dagokionez, kasuan kasuko kontuan izan beharreko argibideak honako hauek dira:\nAsteburuetarako saioetarako salmenta aste horretako astelehenean aktibatuko da eta ostegunera arteko epea egongo da internetez erosteko. Saioetako txarteldegian, baina, beti izango da sarrera kopuru bat salgai.\nFinalekoa kanpoan utzita, Txapelketako 13 saioetarako balio du eta bonoari esker saioko deskontu handia jaso dezake bertsozaleak. Bonoak internetez bakarrik eskuratu ahal izango dira.\nFinalerako sarrera zein autobus eta bazkari txartelak\nDagoeneko internet bidez hirurak erosi daitezke. Baina, datorren astetik, finalerako sarrerak, eta autobus zein bazkaritarako txartelak Euskal Herriko hainbat herritako salmenta puntuetan izango dira. Salmenta puntu horiek webgune honetako “Sarrerak” atalean zerrendatu ditugu.


Bertso udalekuak, izena emoteko azken egunak - bizkaie.biz\nBertso udalekuak, izena emoteko azken egunak\nAraban, Gipuzkoan, Nafarroan eta Nafarroa Beherean\nEuskal Herri osoan eta Euskal Herri osorako antolatutako programea da bertso udalekuena. Aukera parebakoa izaten da beste herrialde batzuetako neska-mutiko euskaldunekaz egun batzuk emon eta paraje zoragarriak ezagutzeko. Lehenengo txanda biak Zarautzen izango dira. Zarauzko egonaldiak Gipuzkoako Foru Aldundiaren bidez antolatzen dira eta horregaitik EAEko umeei baino ez dago zabalduta deialdia. Hemen dozue txanden informazinoa:\n- ZARAUTZ (1): garagarrilaren 1etik 7ra. 9-11 urteko umeentzat.\n- ZARAUTZ (2): garagarrilaren 8tik 14ra. 12-13 urteko gaztetxuentzat.\nBeste txanda guztiak Bertsozale Elkarteak antolatzen dauz osorik, baina zeregin horretan babesle daukaz Bizkaiko eta Arabako Foru Aldundietako gazteria sailak, Eusko Jaurlaritzako Euskara Saila eta Elgoibarko Udala:\n- UREPELE: garagarrilaren 17tik 23ra. 10-14 urteko gaztetxuentzat. Kopurua: 30. Prezioa: 150 €.\n- EULATE: garagarrilaren 10etik 19ra. 13-15 urte. Kopurua: 22. Prezioa: 165 €.\n- ELGOIBAR: garagarrilaren 21etik 30era. 15-18 urte. Kopurua: 30. Prezioa: 165 €.\n- ZUHATZA: irailaren 3tik 6ra. 10-13 urte. Prezioa: 80 €.\nIparralden egiten dan udalekua bertako Udaleku Elkarteak antolatzen izan dau oraintsu arte, baina orain Bertsozale Elkarteak hartu dau bere gain ardurea. Aurten ezin leku aproposagoan izango da, non eta Xalbador handiaren jaioterrian! Urepeletik Urederrera.\nBestetik, Elgoibarko Aubixa baserrian bertso-eskoletan eskarmentua daukien gaztetxuak batzen dira urtero. Bertoko Maritxu eta bere txakur Rinen begiradapean, horreei ez jake bertsotan egiteko eskatu behar, eurak hasten diralako edozein momentutan eta begiraleek ondo dakie jakin bertsolari gaztetxuen gosea asetzen. Arabako egonaldia Arabako Bertsozale Elkarteak antolatzen dau urtero. Leku zoragarraia da Zuhatza ugartea, eta bertan ur ekintza ugaritan parte hartu leikie umeek.\nIzena emoteko epea: maiatzak 5\nBegiraleak aitatu doguz lehentxuago. Alkartea ahalegin handia egiten ari da begiraleen gaiagaz be. Bertso-eskoletan edo hezkuntza arautuan bertsolaritzea emoten esperientzia daben gazteak izaten dira gehienak eta, aisialdiko formakuntzea oso garrantzitsua danez, Bertsozale Elkarteak diru laguntzinoak emon izan dauz begirale titulua lortzeko ahalegina egin dabenei. Asmoa da bertsolaritzan eskarmentua daben gazteak aisialdiko prestakuntzea jaso eta bertso udalekuetan lan egitea. Aurten ganera sukaldari gazteentzat be aparteko deialdia egin da, Eulateko aterpetxerako.\nBertso udalekuetan izena emoteko epea aste honetan bertan amaituko da, datorren barikuan hain zuzen be. Informazino gehiago jasoteko edo izena emoteko Bertsozale Elkartera jo behar da. Web gunearen bidez egin leiteke, www.bertsozale.com atarian, edo 943-217798 telefonora deituta. Esan dogun moduan, daborduko izena emon dabenak asko dira. Herrialde guztietakoak ganera, eta datu adierazgarria hurrengo hau: orain arte izena emon dabenen artean erdiak inguru dira bizkaitarrak. Izan be, Bizkaiko bertsozale gaztetxuenek badakie zer dan udarako plan ona!\nBertsozale Elkarteak urtero legez antolatu dauz bertso udalekuak. Euskal Herriko gaztetxuentzat udako sasoian bertsolaritzeagaz hartu-emon guztiz ludikoak izateko aukerea, beraz, beste urte batez. Lehendik bertsozale diran gaztetxuak egiten dabe kopuru handiena bertso udalekuetan, baina edade txikienetan batez be, gaztetxuak bertsozaletzeko be balio izan dabe; eskolan oinarrizko ezagutza bat jaso bai, baina udan bertsozaletu dira, Euskal Herriko beste neska-mutiko batzukaz batera egun zoragarriak pasau ostean.\nAurten be eskaintza zabala preparau dau Bertsozale Elkarteak. Sei txanda izango dira danetara, garagarrilean eta irailean, eta bertora joan gura dauenarentzat izena emoteko epea zabalik dago. Zabalik bakarrik ez, epe hori amaitzear dago eta. Maiatzaren 5ean amaituko da, datorren barikuan hain zuzen be. Daborduko gaztetxu askok emon dabe izena, baina ondino badago lekurik txanda desbardinetan. Udaleku honeen inguruko informazinoa bertso-eskola guztietan banatu da, eta hezkuntza arautura be zabaldu da, Bertsozale Elkarteak bertsolaritzea lantzen dauen ikastetxeetara. Deialdia zabala da eta, esan dogun moduan, ez da ezinbestekoa bertso-eskola bateko kide izatea bertso udalekuetara joateko. Interesgarriagoa da udalekuetatik pasau ostean herriko bertso-eskolan izena emotea, duda barik.


The Fly (1986ko filma) - Wikipedia, entziklopedia askea.\nThe Fly (1986ko filma)\nbeldurrezko zinema, zientzia-fikziozko filma, monster film (en) , film dramatikoa, film erromantikoa, lan literario batean oinarritutako filma eta body horror film (en)\nJeff Goldblum (Seth Brundle (en) )\nChris Walas (en) , Stephan Dupuis (en)\nThe Fly (1986ko filma) →The Fly II (en)\nThe Fly (euskaraz Eulia) 1986ko David Cronenberg kanadar zinema zuzendari eta gidoigilearen beldurrezko eta zientzia-fikziozko filma bat da. George Langelaan idazlearen izenburu berdineko The Fly kontakizun laburrean oinarritua dago. Jeff Goldblum, Geena Davis eta John Getz aktoreek antzeztu zuten.\nMakillaje onenaren Oscar Saria (Chris Walas eta Stephan Dupuis) irabazi zuen.\n1958ko izenburu berdineko The Fly filmaren berregokitzapena da, 1989an The Fly II izeneko jarraipena izan zuen.\nSethaniel Brundle (Jeff Goldblum) zientzialariak telegarraio esperimentu konplexu baterako bere burua kobaia gisa erabiliko du. Esperimentua arrakastatsua da, baina ezustean bere gorputzan aldaketa arraroak jasango ditu. Era berean, esperimentua burutu zen kapsulan euli bat sartu zela jabetuko da.\nJeff Goldblum:Sethaniel "Seth" Brundle\nGeena Davis: Veronica "Ronnie" Quaife\nLeslie Carlson: Brent Cheevers doktorea\nDavid Cronenberg: ginekologoa\nThe Fly filmaren IMDBko fitxa irakurgai (Ingelesez)\nCharles Edward Poguek idatzitako filmak\nGeorge Chuvalok antzeztutako filmak


Eskolarteko Antzerki Astean Lizeoko agertokira igoko dira 150 ikasle - Busturialdeko Hitza : Busturialdeko Hitza\nEskolarteko Antzerki Astean Lizeoko agertokira igoko dira 150 ikasle\nDatorren martitzenetik eguernera bitartean Eskolartek 31. Antzerki Astea ospatuko dute Gernika-Lumoko ikasleek. Lizeoko oholtza gainera aterako dira 150 antzezle inguru.\nUrtero legez, Eskolarteko Antzerki Astea ospatuko dute Gernika-Lumoko zentroetako ikasleek. Martitzenean hasita eguenera bitarte egunero izango da saioren bat edo beste. Lizeo Antzokian bilduko dira antzezle zein ikusleak; ikuskizunak 11:00etan eta 15:00etan izango dira, egunaren arabera.\nSan Fidel Ikastolako LH 6. mailako ikasleen emanaldiagaz emango diote hasiera antzerki asteari martitzenean 11:00etan; Osaba Natxoren testamendua antzerkia landuko dute. Eguerdiko saioa, berriz, Barrutia ikastetxeko LH 6. mailakoen eskuetan dago. Eurek 6.maila bukatu dut! obra antzeztuko dute.\nEguaztenean, berriz, saio bakarra egongo da 15:00etan. Guk elkarri on eginez, zuk zergatik ez? ikasturtean landutako antzerkia taularatuko dute Mertzede Ikastetxekoek. Azken egunean, Gernikako Institutuko DBHko ikasleak aterako dira agertokira, eta Super heroiak antzerkia egingo dute. Landutako antzerkia erakusten azkenak, Seber Altubeko LH 3. mailako ikasleak izango dira, eta Klasikoak? Guai! lana antzeztuko dute.\nIkasleei zuzendutako antzerkiak goizez antzeztuko dituzte, eta arratsaldez, guraso eta familiartekoei eskainitako saioak burutuko dituzte.\nIkasturteko lanaren erakusleihoa. Umeak “gizarteratzeko bidea jorratzea”, eta “euskararen erabilpena areagotzea eta ahozkotasuna lantzea” helburu hartuta, udalerriko bost zentroetako 150 bat antzezle taularatuko dira, beste 1.600 bat ikasleri landutakoa erakusteko.\nBelaunaldi pare bateko ikasleek 30 urtez eutsi diote egitasmoari, eta antzerki astearen atzean “ikaragarrizko” lana dagoela zehaztu dute arduradunek: “Lan handia dago atzean. Gernika-Lumoko udalerriko irakaskuntza zentro guztietako ikasleena, bai noski, baina begirale eta irakasleena ere aipatu behar dira”.\nMaiatzak 14. 11:00etan, San Fidel Ikastolako LH 6. mailako ikasleek “Osaba Natxoren testamendua” lana antzeztuko dute. 15:00etan, Barrutia ikastetxeko LH 6. mailako ikasleek “6.maila bukatu dut!” lana taularatuko dute.\nMaiatzak 15. 11:00etan, Mertzede ikastetxeko LH 6. mailako ikasleek “Guk elkarri on eginez, zuk zergatik ez?” lana egingo dute.\nMaiatzak 16. 11:00etan, Gernikako Institutuko DBHko ikasleek “Super Heroiak” antzerkia erakutsiko dute. 15:00etan, Seber Altube Ikastolako LH 3. mailako ikasleek “Klasikoak? Guai!” lana antzeztuko dute.


"Itzuliko gara", UPNren kanpaina berria - - euskalerriairratia.eus\n"Itzuliko gara", UPNren kanpaina berria\nNafarroa Wow 2015-06-10 19:16\nAlderdiari botoa eman dioten milaka herritarrei esker ona adierazteko kanpaina "xumea" eta "umila" abiatu dute. Osasunaren kanpaina gogorarazi die batzuei.\nEtzi osatuko da Iruñeko Udala, eta azken uneko ezustekorik ezean, Joseba Asiron izanen da alkate berria. Ez da UPNk galduko duen udal bakarra. Izan ere, agur esanen die Lizarra, Tutera, Tafalla, Barañain eta abar luze bati. Eta gauzak ongi-bidean joanez gero, Javier Esparza ez da Nafarroako Gobernuaren buru izanen. Hala. orain arteko oposizioari egurra ematea alde batera utzi, eta UPNk kanpaina berri bati ekinen dio. "Itzuli gara" izanen da leloa. Horretaz gainera, Principe de Viana plazako sedea jendeari irekiko diote, sartu eta nahi dutena idazteko.\nLehenbiziko herritarrak hurbildu dira honezkero, eta Yolanda Barcina eta Enrique Mayaren itxurari gorazarre egiten dioten mezuak izan dira nagusi. Baten batek ere jarri du "zer gertatu da nirearekin?" mezu misteriotsua. Sergio Sayan komunikazio idazkariak kanpainaren nondik norakoak azaldu ditu. Esan duenez, UPNren "ohiko originaltasuna" baliatu dute kanpaina diseinatzerakoan. "Beti berritzen ditugu gure leloak eta estrategiak, orain baita ere". Gainera, "ohi bezala" mezu "xumea" eta "umila" adierazi nahi izan dutela azaldu du: "Ez goaz oposiziora geratzeko asmotan. Itzuliko gara, argi izan dezatela euskaldunek".\nGainerako hedabideek ez bezala, Nafarroa WOWk berehalaxe antzeman du kanpaina hori Osasunak 2. mailara jaisterakoan egindakoaren oso antzekoa dela. Hala, bertako jokalari batekin harremanetan jarri da. Ez du izenik eman nahi izan, baina bere hitzak argigarriak izan dira: "Gure kanpaina kopiatu? Ba egin dezatela nahi dutena. Guk nahiago dugu hura ahantzi, itzuli ginela esan eta gero, begira nola ibili ginen azkenengo partidako azkenengo minutura arte, sufritzen".


ESKOLA KONTSEILUAREN 102. BILERA – Asti Leku Aldizkaria\nEskola kontseiluaKooperatibaren ahotsak... Argitaratuta\nPASA DEN URRIAREN 22AN, ASTEARTE ARRATSALDEKO 18:30EAN, 2019-2020 IKASTURTEKO ESKOLA KONTSEILUAREN 1. BILERA EGIN GENUEN. AURTENGOAN KIDE BERRIA DAUKAGU, MILENA RIOBELLO IKASLE ORDEZKARIA. HONEK LEKUKOA HARTU DIO JUNE JAUREGIBEITIA TERESARI ZEINEK ASTI LEKUKO IBILBIDE AKADEMIKOA AMAITU DUEN, OSO ONDO GAINERA, 2. BATXILERGOA GAINDITU OSTEAN. MILA ESKER JUNE!\nHasteko, ikasturteko 1. bilera honetan Eskola Kontseiluaren bileren egutegia adostu genuen; hiruhilekoan bi bilera egingo ditugu eta, bilerak berariazkoak izate aldera, gai-zerrendak uneko beharrizanen arabera zehaztuko dira, gai batzuk behin baino gehiagotan agertuko diren arren.\nJarraian, ikasturte hasierako gaiei ekin genien. Hona hemen, laburbilduta:\nHelburu orokorrak: ikastola osoari dagozkionak eta etapa ezberdinetakoak.\nIkasle kopurua (1617 ikasle) eta geletako okupazioa:\nIkasle kopurua apur bat jaitsi da eta…\n…nahiz eta Haur Hezkuntzako matrikula gutxitu den, beste etapetan gain ratioak ditugu.\nIrakasle berriak eta langile guztien formazioa:\nIrakasle berriak, “hain” berriak izan ez arren, etapa guztietako 7 inkorporazio eduki ditugu.\nFormazioari dagokionez, gai hauek aipatu genituen: berrikuntza metodologikoak bideratzeko eta gaitasun informatikoak eta honen erabilerak ekar ditzakeen segurtasun arazoak, Hezkidetza planaren barruan dauden ikastaroetan parte hartzea bai eta geletan gai hauek sakontzea…\nIkasturteko 1. Guraso Bileren egutegia eta etapa bakoitzean gurasoek egiten dituzten ekarpen, galdera eta kezka ezberdinak ere aipatu genituen. Hauek biziki ezberdinak izaten dira, oso zabalak eta etaparen araberakoak. Ikasle txikien gurasoen kezkak, esate baterako, haurren oinarrizko beharrizanen ingurukoak izaten dira eta batxilergoko familienak, aldiz, “akademikoagoak”.\nUdan zehar burutu diren lanak eta egiteko ditugunak 1. hiru hilabetean:\nalde batetik aurreikusita zeudenak: LHko ateak eta leihoak; DBHko liburutegia eta margoketa lanak; sukaldeko lan handia; kanpoko konponketa batzuk…\nEta, bestetik, uztailaren 16an Haur Hezkuntzako eraikineko sutearen ondorioz egin behar izandakoak.\nHonetaz guztiaz gain, beti izaten dugu aparteko gaiak tratatzeko tartea, eta oraingo honetan ALADINO ikerketa programa aipatu zen, parte hartzea gonbidatuak izan baikarela. ALADINO ikerketa Osasunaren Mundu Erakundeak koordinatzen duen programa da eta bertan aztertu nahi dira umeen osasun ohiturak (loa, elikadura eta ariketa fisikoaren ingurukoak) bai eta hauek garapen fisiologikoan duten eragina.\nAmaitzeko, hurrengo bileraren data jarri genuen. Abenduaren 10ean izango da, aurrekoak bezain atsegina, seguru.


AMAIERAKO ERABILTZAILEAREN LIZENTZIA KONTRATUA\nIRAKURRI ARRETAZ AMAIERAKO ERABILTZAILEAREN LIZENTZIA KONTRATU HAU (END USER LICENSE AGREEMENT - EULA) SOFTWAREA ERABILTZEN HASI AURRETIK. ERABILTZEN HASTEAN, EULAREN ARAUAK ETA BALDINTZAK ONARTUKO DITUZU. EULA HONEN ARAUAK ETA BALDINTZAK ONARTZEN EZ BADITUZU, EZINGO DUZU SOFTWAREA ERABILI.\nEULA hau zure eta Sony Imaging Products & Solutions Inc. (“SONY”) enpresaren arteko legezko kontratu bat da. EULA honek SONYren eta/edo haren hirugarren lizentziadunen (SONYren filialak barne) eta horien filialen (denak batera, “HIRUGARREN HORNITZAILEAK”) softwarearekiko α Library dituzun eskubideak eta betebeharrak ezartzen ditu, baita SONYk emandako eguneratze/bertsio berri guztiak, softwareari buruzko dokumentazio inprimatu, online edo elektroniko guztia eta softwarearen funtzionamenduaren bidez sortutako datu-fitxategi guztiak ere (denak batera “SOFTWAREA”).\nAurretik aipatutakoari kalterik egin gabe, SOFTWAREAn sartutako software-programa guztiak, baldin eta amaierako erabiltzailearen lizentzia-kontratu bereizi bat badute (hor sartzen dira, mugarik gabe, GNU General Public License GNUren Lizentzia Publiko Orokorra, GNU Lesser General Public License GNUren Lizentzia Publiko Orokor murriztua eta GNU Library General Public License GNUren Liburutegietarako Lizentzia Publiko Orokorra), amaierako erabiltzailearen lizentzia-kontratu bereiz horren arabera arautuko dira EULA honen arau eta baldintzei jarraitu ordez, kasu bakoitzean dagokion amaierako erabiltzailearen lizentzia-kontratuak ezarritakoaren neurrian (“KANPO GELDITZEN DEN SOFTWAREA”).\nSOFTWAREA lizentziapean ematen da, ez da saltzen. SOFTWAREA egile-eskubideen, nazioarteko itun eta jabetza intelektualari buruzko gainerako lege guztien arabera babestuta dago.\nSOFTWAREAren eskubide guztiak eta titulartasuna (SOFTWAREAn txertatutako irudi, argazki, animazio, bideo, audio, musika, testu eta applet guztiak barne, mugarik gabe) SONYrenak edo HIRUGARREN HORNITZAILEENak dira.\nSONYk SOFTWAREA erabiltzeko lizentzia mugatu bat emango dizu zure gailu bateragarrirako (“GAILUA”) eta helburu pertsonalerako bakarrik erabili ahal izango duzu, ez merkataritza-helburuetarako. SONYk eta HIRUGARREN HORNITZAILEEK erreserbatuak dituzte EULA honek berariaz ematen ez dizkien SOFTWAREArekiko eskubide guztiak, titulartasun osoa eta interesak (jabetza intelektualeko eskubide guztiak barne, mugarik gabe).\nESKAKIZUNAK ETA MUGAK\nEzingo duzu SOFTWARErik osorik edo partzialki kopiatu, argitaratu, egokitu, birbanatu, iturburu-kodea deszifratzen saiatu, aldatu, atzeranzko ingeniaritzako lanak egin, deskonpilatu edo desmihiztatu, ez eta SOFTWAREtik eratorritako lanak sortu ere, eratorritako lan horiek SOFTWAREAk nahita ahalbidetzen ez baditu behintzat. Ezin izango dituzu SOFTWAREAren eskubide digitalen kudeaketa-funtzioak aldatu edo bestelakotu. Ezin izango duzu SOFTWAREAren funtziorik eta babesik eta SOFTWAREAri operatiboki lotutako mekanismorik saihestu, aldatu, ezeztatu edo ekidin. Ezin izango duzu SOFTWAREAren osagai indibidualik GAILU batean baino gehiagotan erabiltzeko bereizi, SONYk horretarako berariazko baimena ematen ez baditu behintzat. Ezin izango duzu SOFTWAREAren marka eta oharrik kendu, aldatu, gorde edo ezabatu. Ezin izango duzu SOFTWAREA partekatu, banatu, alokatu, errentan eman, azpilizentziatu, laga, besterendu edo saldu. SOFTWAREAk funtzionatzeko behar dituen SOFTWAREAz aparteko softwarea, sareko zerbitzuak eta gainerako produktuak eskaintzeari edo merkaturatzeari uzteko eskubidea izango dute hornitzaileek haien erabakiz (softwarearen hornitzaileak, zerbitzuaren hornitzaileak edo SONY). Ez SONYk, ez aipatutako hornitzaileek ez dute bermatzen, SOFTWAREAk, sareko zerbitzuek, edukiek eta gainerako produktuek erabilgarri egoten jarraituko dutela, edota etenik edo aldaketarik gabe funtzionatuko dutela.\nSOFTWARE ESKLUITUA ETA KODE IREKIKO OSAGAIAK\nLehen emandako lizentzia mugatuari kalterik egin gabe, onartzen duzu SOFTWAREAk SOFTWARE ESKLUITUA izan ahalko duela. SOFTWARE ESKLUITU jakin batzuk kode irekiko software-lizentziapean (“Kode irekiko osagaiak”) egon daitezke; hau da, Kode Irekiaren Ekimenak kode irekiko lizentziatzat onartutako software-lizentzien edo antzeko lizentzien pean. Hor sartzen da, mugarik gabe, baimendutako softwarea dagokion lizentziaren pean banatzeko baldintza gisa, banatzaileari softwarea iturburu-kodearen formatuan eskaintzea ezartzen duten lizentzia oro. Hedatze hori nahitaezkoa denean, www.sony.com/linux webgunera edo SONYk KODE IREKIKO OSAGAIAK kontsultatzeko ezartzen duen beste edozein webgunetara jo behar da. SOFTWAREAn txertatuta egongo dira une oro, baita erabilerarako arauak eta baldintzak ere. Arau eta baldintza horiek edozein unetan aldatu ahal izango ditu dagokion hirugarren alderdiak, eta horrek ez dio zurekiko erantzukizunik harraraziko. SOFTWARE ESKLUITUA arautzen duten lizentzietan ezarritakoaren neurrian, lizentzia horietako arauak eta baldintzak aplikatuko dira eta ez EULA honetakoak. SOFTWARE ESKLUITUAri aplikagarri zaizkion lizentzietako arauek eta baldintzek EULA honetan SOFTWARE ESKLUITUAri buruz ezarritako edozein murrizpen debekatzen badute, murriztapen horiek ez zaizkio SOFTWARE ESKLUITUAri aplikatuko. Kode Irekiko Osagaiei aplikagarri zaizkien lizentzietako arauek eta baldintzek SONYri SOFTWAREAren iturburu-kodea eskatzen badiote, eskaintza EULA hau betez egin beharko da.\nSOFTWAREA EGILE ESKUBIDEEN BIDEZ BABESTUTAKO MATERIALEKIN ERABILTZEA\nBaliteke SOFTWAREAk aukera ematea zuk eta/edo beste batek sortutako edukia ikusteko, gordetzeko, prozesatzeko eta/edo erabiltzeko. Eduki hori egile-eskubideen eta jabetza intelektualaren arloko legeen eta/edo akordioen bidez babestuta egon daiteke. Zuk edukiari aplikagarri zaizkion legeak eta akordioak betez bakarrik erabili ahal izango duzu SOFTWAREA. Onartzen duzu SONYk neurriak hartu ahal izango dituela SOFTWAREAk gordetako, prozesatutako edo erabilitako egile-eskubideak babesteko. Neurri horietan sartuko dira, besteak beste eta mugarik gabe, SOFTWAREAren ezaugarri jakinen bidez segurtasun- eta berrezartze-kopiak egiteko maiztasuna zehaztea, datuak berrezartzen uzteko zuk egindako eskaerari ezetz esatea eta EULA hau indargabetzea baldin eta zuk SOFTWAREA bidegabe erabiltzen baduzu.\nBALITEKE SOFTWAREA ERABILGARRI DAGOEN EDUKIAREKIN, EDUKIEN ZERBITZU BATEN EDO BATZUEN (“EDUKIEN ZERBITZUAK”) BIDEZ ERABILTZEKO DISEINATUTA EGOTEA. ZERBITZUA ETA DAGOKION EDUKIA ERABILTZEA EDUKIEN ZERBITZU HORREN ARAU ETA BALDINTZEN MENDE EGONGO DA. ARAU ETA BALDINTZA HORIEK ONARTZEN EZ BADITUZU, SOFTWAREAREN ERABILERA MUGATUTA IZANGO DUZU. Onartzen duzu SOFTWAREAren bidez erabilgarri dauden eduki eta zerbitzu jakin batzuk SONYren kontrolpetik kanpoko hirugarren batzuek eskaini ahal izango dituztela. EDUKIEN ZERBITZUAK ERABILTZEKO INTERNETERAKO KONEXIOA IZAN BEHAR DA. EDUKIEN ZERBITZUA ESKAINTZEARI EDOZEIN UNETAN UTZI AHAL IZANGO ZAIO.\nINTERNETERAKO KONEXIOA ETA HIRUGARRENEN ZERBITZUAK\nOnartzen duzu SOFTWAREAren zerbitzu jakin batzuk jasotzeko, Internetera konektatzea beharrezkoa izan daitekeela eta zu izango zaren konexio horren erantzule bakarra. Era berean, zuk ordaindu beharko dizkiezu hirugarrenei Internetera konektatzeari lotutako tarifak, Internet hornitzaileen tarifak eta erabilera-denborari lotutakoak barne, mugarik gabe. SOFTWAREAren funtzionamendua mugatuta edo murriztuta gera daiteke zure konexioaren eta Internet zerbitzuaren gaitasunen, bandaren zabaleraren edo muga teknikoen arabera. Interneterako konexioaren horniketa, kalitate eta segurtasunaren gaineko erantzukizun osoa zerbitzu hori eskaintzen duen hirugarrenarena izango da.\nESPORTAZIOA ETA BESTE ARAUDI BATZUK\nBizi zaren eskualde edo herrialdean aplikagarri diren esportazioari eta birresportazioari buruzko arauak eta murrizketak betetzeko konpromisoa hartzen duzu. Halaber, SOFTWAREA debekatuta dagoen herrialde batera edo aipatutako araudi eta murrizketak errespetatu gabe ez lekualdatzeko (edo lekualdatzea baimentzeko) konpromisoa hartzen duzu.\nARRISKU HANDIKO JARDUERAK\nSOFTWAREA ez da hutsik gabekoa eta ez dago diseinatua, fabrikatua edo sortua hutsegiteen aurka babestutako funtzionamendua eskatzen duten ingurune arriskutsuetan online kontrolerako ekipamendu gisa erabiltzeko edo birsaltzeko. Ez da, beraz, instalazio nuklearretan, aireko nabigazio eta komunikazio-sistemetan, aireko zirkulazioa kontrolatzeko sistemetan, zuzeneko hil edo biziko laguntza eskaintzeko ekipamenduetan eta armamentu-sistemetan erabiltzeko. Toki horietan, SOFTWAREAren huts egite batek heriotzak, kalte pertsonalak edo kalte larriak eragin ditzake materialetan edo ingurumenean (“ARRISKU HANDIKO JARDUERAK”). SONY eta HIRUGARREN HORNITZAILE eta haien filialek ez dute inolako berme, betebehar edo baldintzarik bere gain hartzen SOFTWAREA ARRISKU HANDIKO JARDUERETARAKO erabiltzearen egokitasunaren inguruan.\nSOFTWAREAREN INGURUKO BERMEEN ESKLUSIOA\nOnartzen duzu SOFTWAREn erabilera zeure ardura izango dela eta arriskua ere zeure gain hartuko duzula esklusiboki eta zu zarela egiten duzun erabileraren erantzule. SOFTWAREA “BERE HORRETAN” emango dizugu, bermerik, betebeharrik eta baldintzarik gabe.\nSONY-K ETA HIRUGARREN HORNITZAILE GUZTIEK (Klausula honen ondorioetarako SONY eta HIRUGARREN HORNITZAILEAK “SONY” izendatuko ditugu) BERARIAZ ESKLUITZEN DITUZTE BERME, BETEBEHAR ETA BALDINTZA GUZTIAK, BAI BERARIAZKOAK, BAI INPLIZITUAK, ETA HORIEN ARTEAN DIRA, BESTEAK BESTE ETA MUGARIK GABE, MERKATURATZEKO GAITASUNARI, ARAURIK EZ HAUSTEARI ETA HELBURU JAKIN BATI EGOKITZEARI BURUZKO BERME INPLIZITUAK. SONY-K EZ DU BALDINTZARIK ETA ADIERAZPENIK EZ BERMATZEN, EZ EZARTZEN ILDO HAUETAN: (A) SOFTWAREAREN FUNTZIOAK ZURE ESKAKIZUNETARA EGOKITUKO DIRA EDO EGUNERATU EGINGO DIRA, (B) SOFTWAREAK ONDO FUNTZIONATUKO DU, EZ DU AKATSIK IZANGO ETA IZAN LITEZKEEN HUTSEGITEAK ZUZENDU EGINGO DIRA, (C) SOFTWAREAK EZ DU BESTE SOFTWARE, HARDWARE EDO DATURIK KALTETUKO, (D) SOFTWAREAK FUNTZIONATZEKO BEHAR DITUEN SOFTWARE, SAREKO ZERBITZU (INTERNET BARNE) EDO PRODUKTUAK (SOFTWAREARENAK EZ BEZALAKOAK) ERABILGARRI EGONGO DIRA, EDO EZ DUTE ETENIK EDO ALDAKETARIK JASANGO ETA (E), SOFTWAREAREN ERABILERAREN EMAITZAK ERABILTZEARI DAGOKIONEZ, SONYK EZ DU INOLAKO BALDINTZA EDO ADIERAZPENIK BERMATZEN, EZ ETA EZARTZEN ERE ZEHAZTASUNARI, DOITASUNARI, FIDAGARRITASUNARI EDO BESTE EDOZEIN ALDERDIRI BURUZ ERE.\nSONYK EDO HARK BAIMENDUTAKO ORDEZKARI BATEK AHOZ EDO IDATZIZ ADIERAZITAKO INFORMAZIOAK EZ DU BERME, BETEBEHAR EDO BALDINTZA GISA BALIORIK IZANGO ETA EZ DA BERME HONEN APLIKAZIO EREMUA INOLA ERE ZABALDUKO. SOFTWAREA AKASTUNA BADA, ZUK HARTUKO DUZU HURA AZTERTZEKO, KONPONTZEKO EDO ZUZENTZEKO EGIN BEHARREKO LANEN KOSTU OSOA. JURISDIKZIO BATZUEK EZ DUTE AUKERARIK EMATEN BERME INPLIZITUAK ESKLUITZEKO, BERAZ, LITEKEENA DA ESKLUSIO HAUEK ZURI APLIKAGARRI EZ IZATEA.\nEZ SONYK, EZ HIRUGARREN HORNITZAILEEK (Klausula honen ondorioetarako, SONY eta HIRUGARREN HORNITZAILEAK “SONY” izendatuko ditugu) EZ DUTE ERANTZUKIZUNIK HARTUKO BERARIAZKO BERME EDO BERME INPLIZITUREN BATEAN ARAU HAUSTEA EGITEAK EKARRITAKO KALTEEN GAIN, EZ ETA KONTRATUA EZ BETETZEAK EDO AXOLAGABEKERIAK SORTUTAKOEN, EDO ERANTZUKIZUN OBJEKTIBOAREN PRINTZIPIOA EDO SOFTWAREAREKIN LOTUTAKO BESTE EDOZEIN PRINTZIPIO JURIDIKO APLIKATUTAKOEKIN LOTUTAKO ERANTZUKIZUNIK ERE. HONAKO HAUEK SARTUKO DIRA MUGARIK GABE: ETEKINAK GALTZEAK, DIRU SARRERAK GALTZEAK, DATUAK GALTZEAK, SOFTWAREAREN ERABILERA EDO LOTUTAKO EDOZEIN HARDWARE GALTZEA, JARDUERARIK GABEKO DENBORA ETA ERABILTZAILEAREN DENBORA. EZ DU ERANTZUKIZUNIK HARTUKO KALTE HORIEK IZATEKO AUKERAZ OHARTARAZTEN DENEAN ERE. NOLANAHI ERE, EULA HONEN XEDAPENETATIK SONYRI EGOTZITAKO ERANTZUKIZUN OSOA PRODUKTUAGATIK ORDAINDUTAKO ZENBATEKORA MUGATUKO DA. JURISDIKZIO BATZUEK EZ DUTE AUKERARIK EMATEN ERATORRITAKO EDO SORTUTAKO KALTEEN GAINERAKO ERANTZUKIZUNA ESKLUITZEKO EDO MUGATZEKO, BERAZ, LEHEN AIPATUTAKO ESKLUSIOA BALITEKE ZURI APLIKAGARRI EZ IZATEA.\nDATU EZ PERTSONALAK, KOKAPEN DATUAK ERABILTZEA ETA DATUEN SEGURTASUNA ONARTZEA\nOnartzen duzu SONYk eta haren filialek, bazkideek eta eragileek irakurri, eskuratu, besterendu, tratatu eta gorde egin ahal izango dituztela SOFTWAREAren bidez eskuratutako datu jakin batzuk; esaterako, eta mugarik gabe, (i) SOFTWAREAri eta (ii) GAILUArekin eta SOFTWAREArekin interakzioan aritzen diren softwarearen aplikazioei, edukiei eta zure gailuei buruzko datuak. “Informazioa” terminoak honako hauek biltzen ditu, mugarik gabe: (1) zure GAILUAri eta haren osagaiei dagozkion identifikatzaileak, bakarrak; (2) GAILUAren, SOFTWAREAren eta haren osagaien funtzionamendua; (3) honako hauen konfigurazioak: zure GAILUA, SOFTWAREA eta softwarearen aplikazioak, GAILUArekin eta SOFTWAREArekin interakzioan aritzen diren edukiak eta gailu periferikoak; (4) SOFTWAREAren (x) eta softwarearen aplikazioen (y) edukien eta SOFTWAREArekin interakzioan aritzen diren gailu periferikoen funtzioen erabilera eta erabilera-maiztasuna; eta (5) kokapen-datuak, hemen azalduko duguna betez. SONYk eta haren filialek, bazkideek eta eragileek informazioa indarrean den araudia betez erabili eta jakinarazi ahal izango dute haien produktuak eta zerbitzuak hobetzeko, edota zuri produktuak eta zerbitzuak emateko. Erabilera horretan sartzen dira hauek, mugarik gabe: (a) SOFTWAREAren funtzionalitateen kudeaketa; (b) SOFTWAREA hobetzeko, mantentze-lanak egiteko, eguneratzeko bertsio-berritzeko lanak; (c) SONYren eta beste hirugarren batzuen une honetako eta etorkizuneko produktuak eta zerbitzuak hobetzeko, garatzeko eta perfekzionatzeko lanak; (d) SONYk eta beste hirugarren batzuek eskainitako produktuei eta zerbitzuei buruzko informazioaren komunikazioa; (e) aplikagarri diren legeak eta araudiak betetzea; eta (f) eskaintzen diren neurrian, SONYk eta beste hirugarren batzuek tokiko zerbitzuak eskaintzea hemen azalduko duguna betez. Horrez gain, SONYk informazioa bere burua eta hirugarrenak babesteko erabiltzeko eskubidea du legez kanpokoak, delituzkoak edo kaltegarriak diren jokabideen aurrean.\nSOFTWAREAren bidez erabilgarri dauden zerbitzu batzuek kokapen-datuak beharko dituzte eta horien artean dago, mugarik gabe, GAILUAren kokapen geografikoa. Onartzen duzu zerbitzu horiek eskaintzeko, SONYk, HIRUGARREN HORNITZAILEEK edo horien bazkideek eskuratu, artxibatu, tratatu eta erabili egin ahal izango dituztela aipatutako kokapen datu horiek eta zerbitzu horiek SONYren edo dagokion hirugarrenaren pribatutasun-politiken araberakoak izango direla Zerbitzu horiek erabiltzearekin, onartu egingo duzu irakurri dituzula zerbitzuei aplikagarri zaizkien pribatutasun-politikak eta onespena ematen duzula jarduera horiek egiteko.\nSONYk eta haren filialek, bazkideek eta eragileek ez dute informazioa, nahita, SOFTWAREAren jabea edo erabiltzailea identifikatzeko erabiliko hark jakin edo baimenik eman gabe. Informazioaren erabilera orok SONYren edo dagokion hirugarrenaren pribatutasun-politikak beteko ditu. Eskualde edo herrialde bakoitzeko harremanetarako helbidean kontsultatu ahal izango duzu SONYk une bakoitzean indarrean duen pribatutasun-politika.\nDagokien hirugarrenekin jarri beharko duzu harremanetan datu pertsonalei eta haien software edo zerbitzuetara sartu edo erabiltzen dituzunean ematen duzun gainerako informazioari buruz dituzten pribatutasun-politikak kontsultatzeko.\nInformazioa tratatu, gorde edo SONYri, haren filialei edo eragileei besterendu ahal izango zaie eta horiek bizitokia duzun herrialdean ez, beste herrialde batzuetan egongo dira. Herrialde batzuetan datuak eta pribatutasuna babesteko dituzten legeek baliteke zu bizi zaren herrialdeko babes mailaren parekorik ez eskaintzea, beraz, baliteke legez eskubide gutxiago izatea herrialde horietan tratatutako eta gordetako edo horietara besterendutako informazioari dagokionez. SONY ahal duen bide guztietatik saiatuko da informazioa eskuratzeko eta jakinarazteko jarduera baimendu gaberik ez izateko neurri teknikoak eta antolakuntza-neurriak hartzen, baina ez du bermatzen informazio hori bidegabe erabiltzearen arrisku guztiak ezabatuko dituenik.\nEGUNERATZE AUTOMATIKOAREN FUNTZIOA\nSONYk edo HIRUGARREN HORNITZAILEek SOFTWAREA automatikoki eguneratu edo aldatu ahal izango dute hainbat helburutarako; esaterako, segurtasun-funtzioak hobetzeko, akatsak zuzentzeko eta funtzioak hobetzeko; bai SONYren edo aipatutako hirugarrenen zerbitzariekin interakzioan zauden unean, bai beste edozein unetan. Eguneratze edo aldaketa horietan SOFTWAREAren ezaugarriak edo beste alderdi batzuk ezabatu edo aldatu egin ahal izango dira; besteak beste, erabileran ohikoak dituzun funtzioak. Onartzen duzu SONYk aukeratzen duenean egingo dituela jarduera horiek eta SONYk eskatu ahal izango dizula eguneratze edo aldaketa horiek instalatu edo onartzea, SOFTWAREA erabiltzen jarraitu ahal izateko. Eguneratze/aldaketa guztiak SOFTWAREAren zatitzat hartuko dira eta hala izango dira EULA honen ondorioetarako. EULA hau onartzen, onespena ematen duzu eguneratze/aldaketa hori gauzatzeko.\nAKORDIO OSOA, UKO EGITEA ETA BALIOGABETZE PARTZIALA\nEULA honek eta SONYren pribatutasun-politikak, une bakoitzean den dokumentu horien bertsioan, zure eta SONYren arteko akordio osoa osatzen dute SOFTWAREAri dagokionez. SONYk EULA honen eskubide edo xedapenen bat ez baliatzea edo ez eskatzea ez da eskubide edo xedapen horri uko egitetzat hartuko. EULA honen xedapenen bat baliogabe edo ez-aplikagarritzat hartzen bada, xedapen hori legeak baimendutako gehieneko neurrian aplikatuko da EULA honen espirituari euste aldera eta gainerako xedapen guztiek indarrean jarraituko dute baldintza guztietan.\nNazio Batuek Salgaien Nazioarteko Salerosketarako Kontratuei buruz duten hitzarmena ez zaio EULA honi aplikatuko. EULA hau Japoniako legeek arautuko dute, legeen gatazkari buruzko arauetara jo gabe. EULA honetatik eratorritako gatazkak Tokioko (Japonia) Barrutiko Auzitegiaren jurisdikzioaren mende egongo dira eta alderdiak auzitegi horren eraginpean jartzea onartzen dute.\nEULA honetan aurkakoa dioten xedapenei kalterik egin gabe, onartzen duzu EULA hau urratu edo betetzen ez baduzu, SONYri kalte konponezina eragingo diozula eta hori ordaintzeko, ez litzatekeela nahikoa izango diruzko kalte-ordain bat. Horren ondorioz, onartzen duzu SONYk eskatu ahal izango dituela egoera horietarako beharrezko edo komenigarri iritzitako neurri judizialak eta kautela-neurriak. Era berean, SONYk behar diren legezko neurri eta neurri teknikoak hartu ahal izango ditu EULA honen urraketarik izan ez dadin eta/edo EULA hau betetzen dela ziurtatzeko eta neurri horien artean egongo da, besteak beste eta mugarik gabe, zuri SOFTWAREAren erabilera berehala etetea, baldin eta SONYk, bere kabuz erabakita, iritzi badio EULA honen arauak hausten ari zarela edo hautsi nahi dituzula. Legezko neurri horiek SONYk ekitate-printzipioei edo kontratuari lotuta, Zuzenbidean izan ditzakeen bestelako lege-ekintzen osagarriak izango dira.\nGainerako eskubideei kalterik egin gabe, SONYk EULA hau baliogabetu ahal izango du, baldin eta zuk arau edo baldintzaren bat hausten baduzu. Baliogabetuz gero, zuk: (i) SOFTWAREA erabiltzeari utzi eta haren kopia guztiak suntsitu beharko dituzu; (ii) “Kontuaren gaineko Erantzukizunak” izeneko klausulan jasotako betebeharrak bete beharko dituzu.\nSONYK ESKUBIDEA DU EULA HONEN ARAUAK ETA BALDINTZAK BERE KABUZ ALDATZEKO, SONYK IZENDATUTAKO WEBGUNEAN OHAR BAT ARGITARATUTA, ZUK EMANDAKO HELBIDE ELEKTRONIKORA JAKINARAZPEN BAT BIDALITA, BERTSIO/EGUNERATZE BERRIAK ESKURATZEN DITUZUN PROZESUAREN BAITAN KOMUNIKATUTA EDO LEGEAK JASOTAKO BESTE MODUREN BATEAN JAKINARAZITA. Aldaketarekin ados ez bazaude, berehala SONYrekin harremanetan jarri beharko duzu kasu bakoitzari dagozkion jarraibideak jasotzeko. Jakinarazpenaren ondorioetarako data igaro ondoren SOFTWAREA erabiltzen jarraitzen baduzu, aldaketa onartu duzula eta hori betetzeko betebeharra hartu duzula ulertuko da.\nHIRUGARREN HORNITZAILE bakoitza EULA honek SOFTWAREAri buruz dituen xedapenen hirugarren onuraduntzat hartuko da eta, horren ondorioz, EULA betetzeko eskatzeko eskubidea izango du.\nKONTUAREN GAINEKO ERANTZUKIZUNAK\nGAILUA eskuratu zenuen tokira itzultzen baduzu, saldu edo besterendu egiten baduzu, edo EULA hau baliogabetzen bada, GAILUtik SOFTWAREA desinstalatu eta GAILUAn sortu dituzun kontu guztiak ezabatu beharko dituzu, baita SOFTWAREAren bidez sartu zaren kontuak ere. Zu izango zara SONYn edo beste hirugarren batzuetan dituzun kontuen konfidentzialtasuna zaintzearen erantzule bakarra, baita GAILUA erabiltzeari lotutako erabiltzaile-izenen eta pasahitzen konfidentzialtasuna gordetzearen erantzulea ere.\nEULA honi buruzko argibiderik behar baduzu, jo SONYrengana. Horretarako, dagokizun eskualde edo herrialdeko harremanetarako helbidera idatzi beharko duzu.


Egoera fisiko txarra duten nerabeak | Consumer\nEgoera fisiko txarra duten nerabeak\nEspainiako gazteek egoera fisiko txarragoa dute, eta Europako erdialdeko eta iparraldeko herrialdeetakoek baino gizalegeagoak dira\narabera: Ostirala, 2014ko maiatzaren 09a\nEspainiako zientzialariek gidatutako ikerketa baten arabera, gure herrialdeko nerabeek erdialdeko eta Europako erdigunekoek baino bihotz – eta arnas-gaitasun, indar eta abiadura handiagoa dute. Lodiagoak dira, eta sabeleko gantzaren ehuneko handiagoa dute, gaixotasun kardiobaskularren, minbiziaren eta diabetesaren garapenari lotutako arrisku-faktorea, besteak beste. Artikulu honek Espainiako nerabeen obesitatea eta sedentarismoa deskribatzen ditu, eta osasun-agintariak gehien kezkatzen dituzten mundu osoko nerabeen osasun-arazoei buruzko datu batzuk ematen ditu.\nIrudia: kate mccarthy\nEz hain aktiboak eta lodiagoak diren nerabeak\nEspainiako nerabeek egoera fisiko txarragoa dute, eta Europako erdialdeko eta iparraldeko herrialdeetako gazteek baino bihotz eta arnas gaitasun handiagoa, indar handiagoa eta abiadura-bizkortasun txikiagoa dute. Gainera, gizentasun handiagoa dute, gantz kopuru handiagoa eta sabelaldeko gizentasun handiagoa.\nHona hemen Granadako Unibertsitateko Fisiologia Saileko ikertzaileek egindako ikerketaren ondorioak, Europako beste 25 ikerketa-talderen laguntzarekin, Mediterraneoko herrialdeetako (Espainia, Italia eta Grezia) eta Europako iparraldeko eta iparraldeko herrialdeetako nerabeen baldintza fisikoak alderatu ondoren. Pediatriako aldizkarian argitaratutako lan horretarako, bederatzi herrialdetako 3.528 neraberen datuak sartu ziren (Espainia, Italia eta Greziako lau hiritakoak eta Europako ipar-erdialdeko sei herrialdetakoak).\nEspainiako nerabeek gizentasun eta gorputzeko gantz prebalentzia handia dute\nBeste aurkikuntza bat da hemengo gazteek ariketa fisiko gutxiago egiten dutela eta jarduera sedentarioetan ordu gehiago ematen dituztela. Azterlanaren egile nagusiarentzat, Francisco B. Ortegak, nerabeen egoera fisikoaren maila, gaur egungo eta etorkizuneko osasunaren adierazle da.\nHala ere, gizentasunaren eta gorputzeko gantzaren prebalentzia handia ezin izan da dietari lotu, ez ariketa fisiko urriari, ez eta azterturiko markatzaile genetikoei ere. Arrisku kardiobaskularraren markatzaileak ere konparatu eta aztertu ziren, hala nola kolesterolaren eta tentsio arterialaren mailak, baina ez zen alderik aurkitu herrialdeetako nerabeen artean.\nNerabeen osasun-egoera munduan\nMunduko bost pertsonatik bat nerabea da, eta% 85 garatzen ari diren herrialdeetan bizi da, Osasunaren Mundu Erakundearen (OME) datuen arabera. Nerabezaroan hasi eta ezartzen diren jarrera eta portaerak, adibidez, erretzea edo alkohola edatea, helduen osasunari fakturatzen zaizkio. Hala, ondorengo etapetan agertzen diren gaixotasun asko (gaixotasun kardiobaskularrak, obesitatea, diabetesa…) gaixotasun eta hilkortasun tasa handia eragiten dute, eta gaztetan hartutako bizi-ohitura desegokien ondorio dira.\nOMEk zazpi gaietan banatzen ditu nerabeen osasun-arazoak munduan:\nOsasun mentala. Gazteen %20k gaixotasun mentalen bat pairatuko dute, hala nola depresioa, gogo-aldartea, substantzien abusua, jokabide suizidak edo elikadura-nahasteak, ohikoenen artean.\nSubstantzien kontsumoa. Tabakoa edo alkohola kontsumitzen duten nerabeen kopurua handitzea kezkagarria da epe motzera eta luzera osasunerako duten eraginagatik. Erretzaile gehienak nerabezaroan hasten dira, eta kalkulatzen da egun 150 milioi neska-mutil erretzen dituztela. Alkohola, eragiten duen kalte organikoaz gain, traumatismoen, indarkeriaren eta garaiz aurreko heriotzaren bigarren jatorria da.\nIndarkeria. 15 eta 19 urte bitartean, suizidioa da bigarren heriotza-arrazoia. Horri jarraitzen diote komunitateko eta familiako indarkeria (sexuala barne).\nIstripuak. Nerabeen heriotzen arrazoi nagusietako bat dira, eta erikortasun eta ondorio fisikoak (deformazioak eta urritasunak), psikologikoak eta sozialak. Ohikoenak zirkulazio-istripuzko traumatismoak, itotzea eta erredurak dira.\nGIBa. Giza immunoeskasiaren birusak infektatua izateko arriskua zuzenean lotuta dago sexu-bizitza aktiboaren hasiera-adinarekin. Datuek diote 15 eta 24 urte bitarteko infekzioak helduen infekzio berri guztien erdia direla.\nSexu- eta ugalketa-osasuna. Urtero, 15 eta 19 urte bitarteko sei milioi neskatok ematen dute umea, gehienak garatze-bidean dauden herrialdeetan. Gainera, haurdunaldian edo erditzean hiltzeko arriskua askoz handiagoa da nerabeetan adineko emakume batekin baino.\nMalnutrizioa. Bai nerabezaroa hasten duten haurrek, bai balantzaren beste aldean daudenek, gehiegizko pisua eta gizentasuna dute -gehien-gehienean malnutrizioa izateari uzten diotena-, aukera gehiago dituzte gaixotasun bat garatzeko eta heriotza goiztiarra izateko.\nEgoera horretan, praktika osasungarrien sustapena oso garrantzitsua da etapa ahul horretan murgildutako gazteentzat. Horiek babesteko diseinatutako programek etorkizuneko osasun onaren oinarriak bermatzen dituzte.\nhábitos saludables-eu joven-eu nerabe obesidad-eu sedentarismo


Ondarearen Europako Jardunaldiak 2022 - Kultura - Kultura\nInskripzioa bidaltzerakoan, formulario honen kopia bat jasoko duzu zure posta elektronikoan.\nOharra: zure inskripzioa bidali eta gero formulario honen kopia jasotzen ez baduzu, korreo bat bidali ezazu gipuzkoa.oej@gipuzkoa.eus helbidera.\nMesedez bete ezazu formularioan zure ekitaldiak edukiko dituen ezaugarriekin.\nBaldintza onartuta izanez gero, informazio hau programan ipiniko da bere difusiorako.\nBete formulario bat proposamen bakoitzeko eta bidali nahi duzun hizkuntza bakoitzeko. Ez da beharrezkoa proposamenak bi hizkuntzetan bidaltzea.\nJarduera edo ekintzaren izenburua (70-80 karaktere) *\nJarduera mota * Erakusketa Tailerra Hitzaldia Ikuskizuna Bisita komentatua Tertulia Beste bat\nJarduera edo ekintzaren deskribapena (gutxienez 250 karaktere eta 500 karaktere maximoa). Informazio hau programan ipiniko da bere difusiorako. Azaldu nola transmitituko den ondarea eta deskribatu bizitarientzat zer ikusiko duten edo zer egingo duten. Informazio hau programan ipiniko da bere difusiorako. *\nHizkuntza * Euskara Gaztelania Euskara + gaztelania\nEguna(k) eta ordua(k) *\nInformazioa eta erreserbak *\nKopuru mugatuak Aldez aurreko izen-ematea Helduak eta haurrak\nAktibitatea doain da? *\nZenbat balio du aktibitateak?\nE-posta erreserbak edota parte-hartzaileen zalantzak argitzeko *\nEkitaldiak zein kolektiboetara egokituta dauden: *\nIkusmen desgaitasuna Entzumen desgaitasuna Desgaitasun fisikoa Desgaitasun kognitiboa, psikikoa, adimen desgaitasuna eta nahasmendu mentala\nEkitaldien irisgarritasun neurriak: *\nAudio bidezko deskribapena Laguntza-txakurrak sar daitezke Begizta magnetikoa Zeinu hizkuntza Letra handiagoa edo laguntza optikoak dituzten elementuak Azpitituluak Ukimen bidezko elementuak Irakurketa erraza Braille sistemako elementuak\nGarapaen jasangarrirako ze helburuarekin lotu daiteke aktibitatea? (Bi aukera gehienez) *\nPobrezia desagerraraztea Goserik ez Osasuna eta ongizatea Kalitatezko hezkuntza Genero berdintasuna Ur garbia eta saneamendua Energia irisgarri eta ez kutsagarria Lan duina eta hazkunde ekonomikoa Industria, berrikuntza eta azpiegitura Desberdintasunak murriztea Hiri eta komunitate jasangarriak Ekoizpen eta kontsumo arduratsuak Klimaren aldeko ekintza Itsaspeko bizitza Lehorreko ekosistemetako bizitza Bakea justizia eta instituzio sendoak Helburuak lortzeko aliantza